url: =AH 5: Tavuan Puakim (Azom) - Zomi Adventist Innkuan\nKiteenna Tau Panin\nKhatsimin Sepding Tavuan Nei.—Deih kibangin akigawm nupate in zia le tong kibatlohna nei in tavuan zong kibanglo ding hi. Nasep tuak zong neiding uha, ahizongin numei pen ana sep zah tawh kituakin itding, hi lo hi. Amau pen vanpua ganhing hilo hi. Zi in lawm ahihna tawh apil apasal tung leh innsungah thupha tung sak ding hi. Akalsuan sialin “Hihpen numeite dinmun mah ahi hiam?” ci in kidong den ding hi. “Bangci bangin innsung kahuzaapna pen Christ tawh kibang ding hiam?” Pasal in zi’ nasep pakta ahihna kilangsak ding hi.1\nZi in pasal zahtak ding hi. Pasal in zi pen it leh thupi ngaihsut ding hi. Kiteengin akigawm bangun Christ upna ahzong pumkhat suak ding hi. Tua pumkhatte in Christ’ thu sinkhawm leh Khasiangtho sungah atualbialkhopna uh sangin bangin Pasian lungkim sak zaw diam?2\nPasal naneihma in bangkua ah sepding naneihloh banglo-in tu-in sepding nanei ta hi. “Migitna, lungnem na, ziadamna, lungduainate silh un.” “Christ in eite hong it mah bangin itna tawh nungta un.” Anuai a thuhilhnate simpha in: “Zi aw, Topa tungah na ki-ap bangin napasal tungah ki-ap in. Ahangin Christ in pawlpi lutang ahihbangin pasal in zi’ lutang hi. Tua ahihmanin pawlpi in Christ tungah to akaai bangin na khempeuhah zi in pasal thudot hen. Pasalte aw, Christ in pawlpi it in anuntakna apiak mahbangin na zite uh it un.”3\nPasian in Evua Ahilhna.—Tu-a kipanin dahna leh natna-in Evua luai tading hi. Topa in, “Na lunggulhna-in napasal hiding, amahin nang hong ukding hi.” Piansak lain Pasian in Adam tawh kizakim in amah bawl hi. Pasian’ ki-itna thukham tawh kituakin Pasian’ thu mang hile-uh, amau gel kithutuak kinken ding uha, ahihhangin mawhna in ki uitui lohna piang sak ta hi.\nTu- in khat zaw zawin khat tungah tokaaina bek tawh kithuhualna kingah kik thei bekding hi. Mawhna abawl masa pen Evua hia, apasal ukna athuak kul ta hi. Pasian lamlahna langpanin Evua in apasal kiang panin paikhia ahihmanin ze-etna hong tuak hi. Ama’ zolna tawh Adamin mawhna abawl manin tu-in apasal ukna nuaiah lut hi. Mawhna ah akia lei mite in Pasian’ thukham thupi ngaihsut uh hileh, hihin mawhna hanga thupiang ahihhangin, thupha sanna-in piangding hi. Pasalin thuneihna zang khialzel a, numei tampite in thangpaihna leh vangik puak lawh uh hi.\nEden huan sungah Evua in Adam kiangah omin ngaihmuang kisa hi. Khangthak numeite in zong Evua mahbangin Pasianin apiaksa dinmun la-in asangzaw tum le-uh, aniamzaw dinmunah kiasuk ding hi. Pasian’ ngimna bangin inn nasepte maitai takin asem hithiat nuamlote tungah tuabang kiatna atung ding ahi hi.4\nZite in Ukna Mang; Pasalin It.—Akidong zel thu ah, “Azi in amimal deihna anei thei ding hiam?” Laisiangtho in teltakin agenna ah, pasal in innkuan lutang hi, ci hi. “Zite, pasalte’ ukna mang un.” Hih thupiakna hihlai ah dinkhawl hileh, numeite dinmun pen enhuai hetlo hi. Thu tuamtuam panin ahaksa leh sittelnapi khat hia, kiteenna tawmzaw hileh amaute adingin tangzang zaw ding hi. Ka pasalin “zite, pasal’ thu mang un” cih simin tawp hi. Azom sim lengh, “Topa maiah akilawm bangin” naci hi.\nZi in Pasian kihtakna leh aminthanna amitsuan kinken dingin Pasianin ngen hi. Tokaaina taktak pen Jesus Christ tung bekah hiding hi. Amah in mongneilo Ama’ nuntakna tawh man pia in honglei zo hi. Thu siangtho theihna Pasianin amah piakhin a, atheilo kineihin palsat theilo hi. Ama’ mimal hihna apasal sungah amangding hilo hi. Ahangin tua mimal pen Christ in aleisa ahi hi. Na khempeuhah pasal’ deihdeih in nungta ding, cihpen mittaw thumanna ahi hi. Satan’ kol panin suahtakna angahkhin ahihmanin tuabangin amimal mansuah leh apumpi leh akha suplawh ding hi. Zi kiangah ading pasal sangin asangzaw KHAT om hi. Tua in a Honpa hia, apasal tungah akiapna pen “Topa’ deihna tawh kituakin” kipia ding hibek hi.\nPasalte in akipum ap dingin zite anget ciangin, innkuan sungah zite in thuneihna khat zong neilo hi, ci-a atangko ahi hi. Tua in Laisiangtho tawh kikelki in zite akoih uh ahi hi. Hihbangin Laisiangtho akhia hilengh, kiteenna ie ngimna apalsat uh asuak hi. Pasal in avek in thu neiding, cihpen khialhna ahi hi. “Pasalte, na zi uh it un, leh thangpai sak kei un.” Banghangin pasal in azi tungah thangpai ding hiam? Mawhna tawh akidim leh khialhna tampi bawlin pasalin azi amuh lehzong, thangpaihna in siatna damsaklo ding hi.5\nPasalin Christ’ Thu aman bangun Zite in Mang hen.—Pasian’ lampi kikepsaklo ahihmanin pasalte in azite tungah bawlsiam lo uha, Pawlpi tunga Christ ie lungsim zong kilak thei lo hi. Zite in pasal cih khempeuh azuidingin pasalte in lamen uh hi. Innkuan makai ahihna uh tawh pasal in zite aukcip dingin Pasianin ngimna neilo hi. Christ tungah aki-ap zolote in zi tungah thunei theilo ding hi. Amah in agilo, angoltol, akitom thei, angsung thugen, alungtom khat in pasal in zi’ lutang hi, zi in pasal thu khempeuh mang hen, ci kei hen. Amah in Topa hilo hi. Pasal taktak picing zolo hi.\nEphet laikhakna sunga bangin pawlpi leh Christ kizopna ah pasal dinmun lim tawh kilak hiam?. Pasal in innkuan ading honpa hiding hi. Pasal in mipi takin, Pasian piak picinna tawh, azi leh atate asangkhan ngam hiam? Ama husa nazak ciangin asiangtho anamtui hiam? Jesus Christ ie hong itna ah akilam nuam takpi hiam? Tua zia leh tong innsungah te’ng sakin, athuneihna azang ngam hiam?\nPasal leh pa tekin thulang theihlo in, Christ ie kammalte atheidingin asin hiam? Thuneih nopna hangin zite anuaiah apumkoih ahi hiam? Kalani singkhuam mitsuanin enlengh, innkuan sungah “pasalte aw, Christ in pawlpi it-in apumpi apiakkhia hi, akammal tawh hahsiangin asawpsiang bangin nazite uh it un.” Jesu in Khasiangtho tungtawnin aitte ahong sawpsiang nadingin leh mawhna namcin leh mawhna huzaapna panin ahong kep nadingin singkhuam tungah hong kikhai hi.6\nKithuakzo Kimding.—Eite in Khasiangtho ihneih keileh innkuan sungah kithuhualna omlo ding hi. Zi in Christ ie lungsim aneih leh akampaute kidawm dinga, alungsim kiuk dinga, thumangin, sila bangin kingaihsun tuan selo in, pasal’ lawm bang ahiding hi. Pasal in Pasian’ sila ahileh, azi tungah kitosak loding hi. Ngoltol in thumanna siik loding hi. Kinluatna tawh zong innkuan kingai zo ding hituanlo hi. Pasian’ Khasiangtho innah teeng hileh vantung tawh akibang inn hita hi. Akhial aom leh adangte in Christ bangin kithuakna zangdinga, vot takin kaikhialo ding hi.7\nNumei ahia pasal ahizongin khatmahin innkuan ukna tuh kei hen. Na deihna azuidingin kuamah aana sawl kei un. Hihbangin gamta in, itna sungah kiom veve theilo hi. Migi in, lungduai in, thuakin, telsiamin, zia dam in. Kiteenna kamciam napiaksa bangin Pasian’ hehpihna tawh khat leh khat lungnopna na kipia zo thei uh hi.8\nPhaltakin Kimang un.—Kiteenna ah numei leh pasalte-in aki-uklo bangin gamta thei uh hi. Pasal in adeihna atuam, zi in zong atuam in, akizui nuam omlo tuak hi. Hihbang thu aomnaah lungnoplohna piang pen hi. Khat thu khatin manding hoih hi. Adeih bang tuakin akipei le-uh lungnopna om thei lo hi.9\nNumei leh pasalin Jesu kiangah kiniamkhaitna leh lungnemna asin khit naikei uhleh naupangte in apulaak theih zel mahbangun amau’ thu bek thu sathei uh hi. Aki-uklo, alungsim khauh zaw zawin uk nuam ding hi. Tuabang mi in Paul kampau sim hen: “Ka neu lai in, naupang bangin kapau a, naupang bangin kathei hi, naupang bangin thu kangaihsun hi: ka uham ciangin naupannate ka paai hi,” ci hi.10\nInnkuan Haksatnate Bulhkikna.— Zi leh pasalte in inn nasepte hawmding akilungkim phial uhzongin Pasian tungah akipiak zawh kei uhleh innkuan haksatnate bulhtuah kikding haksa hi. Utna akibanglo inn sungah ki- it in kilen dending, cih ahitheilo thu ahi hi. Bangkua sung vai khempeuh ah nakilungtuak ding uh hi. Zi in Christian ahihleh apasal tawh akibangin utna kibang ding hi, banghanghiam, cihleh pasal in innkuan lutang ahi hi.11\nAkitumkak Innkuan Thuhilhna.—Nalungsim maanlo hi. Dinmun khat nalak ciangin thu saikak lopi-in, nangthu mah tuktehin omsuak lecin bang piang thei ding, cih ngaihsut kikna na nei kei hi. Tua banah na nazi in nang’ ngaihsut banglian apom lohlam natheih ciangin thungetna leh na kampaunate tawh namelh mang hi. Na zi ngaihsutnate upa lungsim tak tawh theihpih leh ziadam takin pelh bawl sangsikin nakibatlohna munte mah genkik kikin, nakimah aomte zong awlmawhlohin maan na kisa teltal hi. Midangte zong nanga tawh kibangloin angaihsun theih dingin thu napia kei hi. Hihbang te in Christian kung pana agah hilo hi.12\nSanggamnu sanggampa, Jesu alut theih nadingin na lungsim kongkhakte hong un. Na kha biakinn sungah sam un. Kiteenna sung alut khempeuhte’ adongkhak nate panin na gualzawh nadingin khat leh khat kihuh un. Na gualzawh nadingin nasia takin Satan tawh na kido kul ding hi. Hih galsimna ah Pasian’ huhna nadeih leh na nih un kipawl un. Siatna apau na mukte cip unla, akisap leh khukdinin, “Topa, ka kha ie gal hong do sakin,” ci in.13\nNa Sung uha Christ in Pumkhatna Piangsak.— Pasian’ deihna apicin leh, zi leh pasal in kizahtak tuak ding hi. Itna leh kimuanna nalamkik ding uh hi. Innkuan ie kilemna leh kipumkhatna asusia thu peuhmah nasikcip ding uha, migitna leh itna na iplah ding uh hi. Lungnem, thuakzo, leh itna apulaak zote’ tungah tuabang lungsim mah kilang kik ding hi. Khasiangtho aom ciangin kiteeng dinga kilawm kisaklohna thu gennate beiding hi. Christ, aminthang lametna, note sungah aom leh innsungah kipumkhatna leh ki itna om ding hi. Zi’ lungsungah Christ ateen leh apasal’ sunga aom Christ tawh kithutuak ding hi. Jesu pai-a, Amah a-itte om nading abawl innpi ah ateeng khawmdingin na hanciam khawm ding uh hi.14\nKITEENNA: SEP LEH NGAH DING\nJesu in hong Tolten Saklo.—Kiteenna in Pasian piak thu siangtho hia, Ama thukhunte in hu-in adal hi, cih aumte-in ngaihsutna tawh aki ukding uh ahi hi.1\nJesu in zi aneilo dingin kuamah thupia lo hi. Kiteen kizopna asusia dingin Amah ahong pai hilo hi. Asanglap ding leh apiancil bangin aguang kikdingin hong pai hi. Itna leh angsung khualna aomlo innkuan kizopna amuh ciangin Jesu lungdam hi.2\nKiteenna in Siangtho leh Thu tawh kituak.— Nek leh dawnna ahia kipi kiteenna in mawhna hipah lo hi. Noah hun in kiteenna kiphal a, tu-in zong kiteen ding kiphal hi. Thu tawh akituak kiteenna in hoih takin kizangin, uang takin kizang kei peuh leh, thu hoih ahi hi. Ahizongin Noah hunin Pasian kolo ahihkei leh Pasian makaihna zong masa lo-in mite in kiteeng uh hi.\nMihing kizopnate in akikhel kinken thei thu hia, ih gen ihhawmnate ah puahphat ding kisam hi. Noah hunin kingaihna akiphal hangin a uangin akizat ciangin Pasian’ maiah mawhna suak hi. Hih leitungah zong mitampite in anuntakna uh mansuah uh hi. Kiteenna leh kiteen kizopna ngiat ah lungtung uh hi.3\nKiteen kizopna in siangtho hi. Tuhun ciangin kiteenna paulamin mite in mawhna namkim bawl uh hi. Kizang khial ahihmanin thu palsatna suak hi. Ni nuanunga akilangding lim hong suak hi. Noah hun lai in kiteenna mawhna natun uh hi. Asiangtho kiteenna ie pianzia ihtheih ciangin leh kiteenna ie ngetnate kitel ciangin, Vantungin hong thukim ih hi. Tua panin aki teeng nihte in lungnopna kingahdinga, Pasian kipahtawi ding hi.4\nKiteen Kizopna ah Ngahding.—Christian hi-ing acite in kiteenna pan akingah hamphatnate leh gamtat nading asiangtho thukhun bulpite ngaihsut ding ahi hi.5\nThu tuamtuamte ah nu leh pate mahmahin kiteenna zangkhial uha, aganhing lungsim uh punsuah uh hi.6\nUangtatna Pelding.—Thu tawh akituak khat pen a uanga zatna in mawhna lianpi ahi hi.7\nNu leh pa tampite in kiteenna panin theihding tampi sinkhialo uh hi. Satanin hunla in amaute’ lungsim leh a nuntakna uh aukcip ding kidal khollo uh hi. Kiteenna nuntakna uangtakin azat lohdingin akikhal dingin Pasianin angetlam mulo uh hi. Mitawmte bekin ci-le-sa deihna ciangtanding pen biakna thuzuihna khat in sang thei bek uh hi. Amaute deihteelnate leh nupa omkhopna utut a zatding hizaw, ci in kithukim lai uh hi. Pasian bia akisa numei pasal tampite in amaute nuntakna athanem sak leh pumpi khempeuh asusia thagumte pangzatna ahi uangtaka nupa omkhopna nei uh hi.8\nKei-Nialna leh Kidekna Galvil Kammal Hiding.— Piangsakpa’ na ihsep nadingin pumpi leh lungsim thate ahoihpenin ihkepna in Pasian ahong piak tavuan khat ahihlam mikhempeuhin atheihding kadeih hi. Christian ahi zi-in apasal ganhing lungsimte atho sak thei kammal leh mithekte kidawm hen. Hih vai adingin tha azangdingin mitampite in tha neilo uh hi. Akhangno hun panun akhuak uh thazawm sak uha, ganhing lungsim alungkimsak nadingin athagum uh hupkang uh hi. Kiteenna ah kei-nialna leh kidekna in galvil kammalte hiding hi.9\nLungsim asiangthoa kepding leh pumpi acidam dingin kepna in Pasian hongsawl tavuan ahi hi. Tua hileh Pasian adingin picing nasep ihsem dinga, mihing pihte adingin phattuamna ihbawl zo ding hi. Sawltak Paul in: “Ci-le-sa lunggulhna azuilo dingin asithei napumpi sungah mawhna ki-uk sak kei-in.” Tuabanah, “Zawhna angah dingin ahanciamte in nakhempeuhah akidam uh hi.” Christian akici khempeuhte ahong hanthotna ah, “Pasianin asaan theih anungta biakpiakna” napia un, ci hi. “Mi khat peuhin kei kiangah Amahmahin midangte tungah thuhilh napi amahmah paihkhiat ding lakah kihel hilo hiam, ahongcih loh nadingin ka pumpi ukna nuai ah kakoih hi” ci lai hi.10\nAma ommawh thoih nadingin azi vanzatin zatna in ki-itna siangtho hanga gamtatna hilo hi. Tua in ganhing lungsim zongsatna ahi hi. Mihing tawmte bekin Sawltakpa genbangin itna pulaak uh hi: “Pawlpi in siangtho in mawhbanna aomloh nadingin ahahsiang, asawpsiang nadingin Christ in anuntakna piakhia in Pawlpi a it hi.” Pasianin kiteenna ah akipulaak ding siangtho acih ki-itna nam-in hihbang ahi hi. Itna in siangtho a, asiangtho thukhun ahi hi. Ahihhangin ci-le-sa lunggulhna in kidam ding ngaihsun lo-in, ngaihsutna tawh ki uk nuamlo hi. Nungzui thupiang dingte mu theilo hi. Hih sem lengh bang piang ding, cih ngaihsutna neilo hi.11\nBanghang Satanin Kidamna Thanem Sak.— Satanin kiteenna tawh kizopna alutte lakah siangthona tuktehna piciang khiam nuama, kidamna thanem sak nuam hi. Amahin ganhing lungsim khang tektek leh khalam siangthona kiamsuk ahihlam thei hi. Eite’ khalam adingin bangmah hong awlmawh saklo hi. Suan leh khakte tungah amuhdah huai ama lim sutna hong khencip nuam hi. Nu leh pate zia leh tong tungah ama zia leh tong ahong khensak sangin khangthakte tungah khen nopzaw sa hi.12\nUangtatna Thaman.—Numei pasalte aw, ni khatni ciangin ci-le-sa lunggulhna leh lungkim sakna ie thaman na mu ding uh hi. Apualam ah mite bangmahin ganhing lungsim zia le tong kimu thei hi.13\nGanhing lungsimte nakhalloh ciangin bang piang hiam? Pasian’ vantungmite ukna mun na lupna khan uh thanghuai tatnate hangin asiangtho lo suak hi. Azum huai ganhing bang tatna in pumpi uka, pumpi in kisia in, akihhuai natnate piang sak hi. Thupha dinga Pasianin ahong piak tu-in samsiatna na suak sak uh hi.14\nUangtakin nupa omkhopna in agualzo biakpiaknate hoihtakin susia a, pumpi bup tha aguanding khuak sunga nate hong lakkhiat sak ahihmanin thagumte bei sak hi. Hih pumpi suksiatna ah numei khatmahin pasalte huh ding hilo hi. Itna taktak apasal tungah aneih leh kha tawh anungta ahihleh, hihbang sep pih lo ding hi.\nGanhing lungsimte kizang semsem leh khauhpai tekteka, alunggulhna in ngongtat samsam hi. Pasian akihta numei pasalte in khanglo ta un. Christian ka hi, aci mitampite amaute kidam zawhlohna hangin khuak leh theihna sazangte sihsuah uh hi.15\nPasalte in Theihneih ding.—Pasalte-in kidawm, awlmawh, omden, thuman, leh hehpih theiding hi. Itna leh hehpihna lak ding uh hi. Christ ie thuhilhnate zui uh hileh, amaute’ itna in ganhing tatlo dinga, amaute pumpi leh azi’ pumpi susia lo dinga, azi zong natna sia ngahsak loding hi. Ganhing bang lungsim lungkim sak nawnlo dinga, kazi in kacih bangbangin amang ding ahi hi, cilo ding uh hi. Pasal’ lungsim picing hileh, alungsim siangtho in, Christiante neih dingdan mahin angaihsutna kisanglap hileh, kiteen kizopnaah kilang ding hi. Amahin Christ sunga lungsim nei hileh, pumpi asusiapa hiloin, ziadam itna tawh asangpen Christ ie tuktehna cingding hi.16\nMuanlohna Alutciangin.—Azi-in apasal ie ngetna bangbang zuiin, pasal’ ganhing lunggulhnate alungkim saknaah azi it takpilo ahihna kilang hi. Zi in tuabangin azuihna tawh apasal mitah numei manphatna kimansuah hi. Asangna panin azi akikaihkhiat mu a, atuah peuhpeuh tungah cingh ding hi, ci hi. Azi’ sianthona, tawlna, leh aom kinkenna muanglahin, hell meikuang bang ganhing lunggulhna alungkim sak dingin numei dang azong ding hi. Pasian thukham zong kin nawnlo hi. Hih mi in ganhing sangin sia zaw hi. Mihing pumpi apua dawi ahi hi.\nAsiangtho, amaan, asaang thukhunte tawh kilawmta lo hi. Zi inzong apasal haza leuleu a, numei khat peuh mu leh keimah bangin luppih pah ding hi, ci hi. Pasian leh lungsim ciimna tawh apasal ki uklo ahihlam mu a, lunggulhnate in hih nupa kidalte balkekin Pasian’ zia apua pasalin ganhing lungsim ie sila asuak ta hi.17\nManzawhding Hilo Kikutna Buaina.—Tu-in dotding thu in: Akidaamlo ganhing banga ngetna ahihlam athei azi in mangmang laiding hiam? Agamtatna in pumpi susia in sianthona leh pahtawina tawh pumkhat asuahna suksiat sak hi. Hih pumpi asiangtho anungta biakpiak nadingin zat ding hoih zaw hilo hiam?\nNuntakna leh cidamna asiat dongin pasal ie lunggulhnate lungkim sakna in itna siangtho hilo hi. Zi in itna maan leh ciimna aneihleh apasal ie ganhing lunggulhnate aheikhiat nadingin, asang asiangtho khalam ngaihsutna ah makaih ding hi. Akisap leh kiniamkhiat takin leh ngaihna takpi tawh, anuam keiding ahizongin, nupa omkhopna uangtatna tawh kapumpi asia sakdingin hong mangzo keng, acih ngam ding kisam hi. Ziadam takin, ka pumpi amasa penin Pasian zat ding hia, nang deihna amasa ding hilo hi, ci leh Topa maiah thukhen ni ciangin maipha ngah zaw ding hi.\nAngaihnate zi in sanglapto hileh, numei ahihna vang kemin siangtho in nungta hileh apasal zong ama hangin kihonzo ding hi.Nasep nih sepkhat in asep kul ding hi. Hihthu ah, pilna leh lungduaina lo-in bangmah kivaihawm theilo hi. Kha lungsim khauh ding leh innbul ding kisam hi. Thungetna panin hanta leh hehpihna kimu ding hi. Lungtang auk ding pen itna maan hiding hi. Pasian itna leh pasal itna tung bekah kizekkhiatna maan paikhia ding hi.\nZi in pasal zatdingin apumpi leh alungsim apiak ciangin na khempeuhah thu amanna tawh alungsim siangtho, avang, leh numei khat ahihna amansuah hia, pasal dinmun asanglap sak nading hunpha amansuah ahi hi. Pasal lungkhauhnate anip sakding hia, zi ie asiangtho huzaapna in apasalin alungsim ukin, akha mi suah nading makaih ding hi. Anupa un Pasian’ zia leh tongte pua in, leitung duhnate panin suahta ding uh hi. Tua huzaapna in ganhing lungsim panin Pasian phawkna lungsim lamah asanglap thei huzaapna lian nei hi. Pasal alungkim sak nadingin ama dinmun ngiamah tuahsuk hileh pasal itna in ganhing bang itna thukhun ah kibulh ahihmanin tuain Pasian lungdam saklo hi. Asiangtho huzaap apia dingin guallel ta hi. Phunna leh ciakna omlo-in pasal cihcih amanna tawh numei in pasal tunga apiak ding tavuan leh Pasian tungah apiakding tavuan atheihlohna kilang khia hi.18\nEite Pumpi-in Mantawh Kileizo hi.—Ganhing lungsimin pumpi sungah omin, pumpi tungtawnin na sem khia hi. “Taksa” ahihkeileh “ci-le-sa” ahihkeileh “ganhing lunggulhna” in akisia, mawhna akidim mihing aniamlam nuntakna pulaak a, taksa in Pasian’ deihna bangin gamtang zolo hi. Tua taksa leh alunggulhnate pen singkhuam tungah akhailum dingin hong kisawl hi. Bangci khaiding hiam? Mawhna ah zuidinga zolnate sisak in. Asia ngaihsutnate hawlkhia in. Ganhing bang ngaihsutna khempeuh Christ kiangah saltang hen.\nGanhing bang lungsim khempeuhte asang khalam vangliatna nuaiah lut sakin. Pasian itna bek piding ding hi. Christ bekin kuamah tawh kitanglo in lungsim tokhom tungah tu ding hi. Ih pumpite mantawh leisa van in ngaihsun in. Pumpi tunga khut leh khete zong dikna adingin khutzatte hiding hi.19\n(Khen 5na zo ta hang ei, zom lai ni maw)\nSee also GC 7: Rome leh Luther Kikhen Khiatna\nPrev post Kumkikna Lamen Innkuan – Khen Thumna (Azom)\nNext post KIDONA LIANPI: THUPATNA


timestamp: atn

url: =Tulaai leitung Thuthang Tuamtuam Updates September 15, 2014 :: ZOMI DAILY\nposted on 16 September 2014 at 6:51 am Lomkholna: Khawmpau, Myanmar, News, World, Zomi\n· Kumsim a kibawl den ahi International Festival (Leitungbup Khuadopawi) Bowling Green,Kentucky khuapi ah ongtungding September 27 niciang sunthapaai kibawlding a, Leitung gam 20 vaalpan minam 50 kiim te kimukhawm in khat le khat ngeina laamte kilak in ngeina van, neek le dawn cihte kiciamsak kawm in Khuado pawipi kibawlding hi. Hih pawipi sung ah Zomi Innkuan Kentucky makaihna tawh Zomi te zong nasiatak in kihelding hi. Zomi te leitung mite lak ah minam khat ihih ban ah Zomi Innkuan Kentucky peen Kentucky kumpi te theihpih kipawlna ahihman in ki innteek mahmah ding hi. Zomi nupi te in Zogam khantoh nading in Papi te aw nobek kisan laaklaak kei unla, ko zong onghuai in ongsep ziahziah cih alimtawh etlawmtak in onglakding uha, Zolia Zotaang te inzong Zogam,Zomi khantoh nading in ongdaal ongnawngkaai sakkheempeuh Tuanlummang in, tatpeekmang ding hi ung cihlahna in Guatat ziahziah in ongdiang chengcheng ding uhhi. Akiim naai aom akihelnuamte akuakua cilo kihelthei ding a luutman $5 kila ding hi. mi 2,000 pan atungsiah phading ahihman napaibaih kei leh mawtaw koihna ding nangah zokei ding hi.\n· Europe gam ah gambeel ah luutsim in gambeel ngetding asawm Africa mi 250 apua tembawpi khat Libya gam khuapi Tripoli pan kigamla lualo tuipi tung ah September 15 ni in kibung a Libya Navy te in tuitung alaam nupi gaai 36 bek honkhia zo in adangteng si uhhi. Hih gaaltaai 250 te atamzaw numei vive hi ci in Libya Navy thunei Ayub Qassem in genkhia hi.\n· Thailand gam sung ah phalna tawh sumzong leh sumzuak nasem kawlgam mite Thailand palik ten lampi tuamtuam zong man,gaam cihbang in abawlna hang in KNU/KNLA te in Thailand te vanpua mawtawpi 30 Myawaddi ah September 13 ni in nainih sung man uha, Thailand palikten kawlgam mitetung atatsiatna uh akhawl kei uhleh September 18 pan kipan nasiatak gamtaangnung ci in KNU/KNLA makaai BU Tiger September 14 ni in genkhia hi.\n· Pakistan gam Punjab Province sung Muzzafargarh ah mopi aciah lialia mi 30 te tuanna September 14 ni in tuikhang in vuknelh ahihman in Mopa leh asanggampa kihel mi 17 si uha, adangteng ahihleh kihonkhiazo ci in Pakistan thunei te in genkhia uhhi. Mopi ciah tuahsia peen Zomi ten zong ituah theih gige hi in Khamul ten zong nanei veve sam uhhi.\n· Philippine gam tunglam teng September 14 ni in Typhon huihpi leh guah kithuah in nasiatak in nawk a inn le lo tampi asiatban ah nasiatak in mencim hi. Kumpi thunei te in state 22 ateeng mipite kidawm mahmah a muanhuaina mun zuanding in thupia uha, Vanleeng te leengsaklo in Ngasa bengte zong dayoff pia uhhi. Asi aliam bangmah kitel naailo hi. July khasung in hih Typhon hang in Philippine gamsung ah mi 98 si in mi 5 mangcip khin hi.\n· British Hehpihna naseem Davis Haines IS ten angawntan leuleu na uh Video September 13 ni in akhahkhiat khitciang British Prime Minister David Cameron in hi IS te peen Muslim hilo a, Dawi Mangpa sawttaak Ngalkhawhang te ahih uhhi tua ahihman in um guigam maaiguigam bangsakding ci in September 14 ni in taangkokhia hi. US ten zong azialpih ding uh pawlzong kawikawi uha, Arab gam 10 tawh thukimna angah khit uhciang September 14 ni in French gam Paris khuapi ah gam 30 pan makaaite leh US Secretary of state John Kerry IS zialdanding kikumkhawm uhhi. Piantit President Francois Hollande in hih IS ten leitung bup onglinglawngsak uh ahihman Leitungbup mah I tuisabuah athuakkik ding uhhi ci in genkhia hi.Tuaban ah September 15 ni pan kipan in katangval no te vanlaai ah beltung khiatkawm kakimawl sak zialzial tading ci in genkhia hi. Australia Prime minister Tony Abbott inzong US ngetna tawh kizui in IS zialding Beltungkhiat siam tangvaal 400 leh akilumlet thei zialzial paltan 200 kapuakding uh ci in September 14 ni in genkhia hi. LEilam kuan in IS te mahmah ahingmatnuam gampawlkhat kituh ziahziah uha, akuanmasa ding mee sawkding ci uhhi.\n· NATO pawlpi sung gam 15 pan gaalkaap 1,300 US gaalkaap 200 akihel te in Ukraine gamsung ah daihna aomtheinading in galdo kimawlna September 15 nipan kipanding uha, ni 12 sung kimawl in US ten makaihding ci in US Defense Department te in September 14 ni in taangkokhia uhhi. Tua ban ah Ukraine President Petro Poroshenko leh President Obama te Inn kaangpi ah September 18 niciang kimuding ci uhhi. Tuaban ah NATO pawlpi te in abeisa ni 10 laai a khensatsa uh mangbang Ukraine te huhnading gaalvanleng lamkaal apailitlit laaitak ahihi. Russia tawh gaal maai samaai ah akimuding hita in muhnop to ding hi.\nPrevious: Bible Society huhna (15 September 2014)\nNext: Mipil Galileo tangthu – Part 1


url: =Luka 19 | Siantongluan.net\nLuka 19 |\nJerikho khua-ah Jesuh lut a, a paisuak dingin khuasung a nawk laitakin,\nZakkhias a kici siahdong ukpa khat na om a, amah mihau khat ahi hi.\nAmah in Jesuh kua hiam cih a muhna dingin hanciam hi; ahi zongin amah mi tuntom khat ahih manin mihon lakah a mu zo kei hi.\nTua ahih manin amah na matai a, Jesuh a muhtheihna dingin a totna ding lampi gei-a theithek kung tungah a na kah hi.\nJesuh, tua mun a tun ciangin khuadak to-in ama kiangah, "Zakkhias aw, manlangin hong kumsuk in. Na inn-ah tuzan kong taam ding hi," a ci hi.\nTua ahih manin Zakkhias zong hong kum mengmeng a, lungdam mahmahin a inn-ah Jesuh a tungsak hi.\nHih thu a thei mi khempeuh phun uh a, "Mimawhpa inn-ah a giak dingin Jesuh a pai hi," a ci uh hi.\nTua ciangin Zakkhias dingin Topa kiangah, "Topa aw, ka neihsa a kimkhat mizawngte tungah ka pia ding hi. Mi khatpeuh khemin a na ka laksak leh a zah li-in ka lohkik ding hi," a ci hi.\nTua ciangin Jesuh in ama kiangah, "Tuni-in hih innkuan in hotkhiatna a ngah hi. Hih mipa pen Abraham suante khat zong hi lai hi.\nBang hang hiam cih leh a mangthangte a zong ding leh a honkhia dingin Mihing Tapa a hong pai ahi hi," a ci hi.\nJesuh pen Jerusalem khua a tung dektak hi a, Pasian Ukna hun hong tung kuanta ding hi, ci-in mite in zong ngaihsun uh ahih manin, mite in ama thugen a na ngaih laitakun Jesuh in amaute kiangah thugentehna khat genthuah lai a,\n"Khatvei, ulian khat om a, kumpi za a lakkhit ciangin a ciahkik dingin gamlapi gamah a pai dingin a dingkhia hi.\nA dinkhiat ma-in ama nasem mihing sawmte sam a, amaute tungah sum za khat ciat pia-in, Ka omloh sungin hih sumte tawh na siam bang bangun sum na bawl ciat un, ci-in a vaikhak hi.\nAhi zongin ama gammite in hih ulianpa mudah uh ahih manin ama nungah kamtai sawl uh a, Ka kumpi dingun nang kong deih kei uh hi, cisak uh hi.\n"Ahi zongin hih ulianpa kumpi za ngahsa-in hong tunkik ciangin, sum a ap a nasemte in bangzah ciat a na meetsak uh hiam ci-in a theihna dingin a kiangah a nasemte hong paina dingun thu a pia hi.\nA nasem khat hong pai masa a, Topa aw, nong sum piak za khat tawh tul khat ka meetsak hi, hong ci hi.\nAmah in, Hoih mahmah hi; nang pen nasem gina na hi hi. Thuneu-ah citak na hih manin khuapi sawm na uk ding hi, a ci hi.\nTua ciangin a nasem nihnapa hong pai a, Topa aw, nong sum piak za khat tawh za nga ka meetsak hi, hong ci hi.\nAmah in, Khuapi nga na uk ding hi, a ci hi.\nTua ciangin a nasem dang khat hong pai a, Topa aw, hih lai-ah na sum za khat om hi. Mainul khat tawh tunin ka selcip hi.\nNang pen mi sit hak khat na hih manin kong kihta hi. Sum lam lopi-in sum deihpa na hi a, lokho lopi-in an la nuampa na hi hi, a hong ci hi.\nA topa in ama kiangah, Nasem ginalopa aw, nangma kampau mah tawh nang na kiman hi. Sum lam lopi-in sum ka deihlam, lokho lopi-in an la nuamin, mi sit hak ka hihlam nong thei hi.\nTua bangin hong thei na hih leh bang hangin sumkholna-ah ka sumte na koihlo na hi hiam? Na koih hi lecin, kong tunkik ciangin a pi leh a meet kigawm ka ngahkik ding hi, a ci hi.\nTua ciangin a kiangah a ding a nasemte kiangah, Ama tung panin a sum za khat la un la, sum tul khat a nei nasempa tungah pia un, a ci hi.\nAmaute in a topa kiangah, Topa aw, amah in sum tul khat neikhin hilo ahi hiam? a ci uh hi.\nA topa in, Ken kong cihin-ah, a neisate tungah kipiathuah ding a, ahi zongin a neilote tung panin themkhat a neihsun nangawn kilaksak ding hi.\nTu-in, kumpi dingin kei a hong deihlo ka galte pen hih lai-ah hong paipih un la, keima muhna-ah that un, ci hi," a ci hi.\nJesuh in hih thuteng a genkhit ciangin amah masa-in Jerusalem khua manawhin a paisuak hi.\nOliv Mual tunga a om Bethfage leh Bethany khuanai a tun ciangin a nungzuite nih masawlin\namaute kiangah, "Mai-a om khua-ah va pai un. A khuasung na lut uh ciangin kuamah a tuan ngei nailohna lano khat khau a kikhih na mu ding uh hi. A khau sut un la, hih lai-ah hong kai un.\nMi khatpeuh in, Bang hangin sut na hi uh hiam? hong cih leh, Topa in deih hi, ci-in dawng un," ci-in a vaikhak hi.\nAmaute gel zong paipah uh a, Jesuh gen bang teekteek mahin a na om hi.\nA la khau a sut laitakun la neite in, "Bang hangin sut na hi uh hiam?" ci-in a dot ciangin,\n"Topa in deih hi," ci-in a dawng uh hi.\nAmaute in Jesuh kiangah a la paipih uh a, a lano tungah a puan uh phahin Jesuh a tuangsak uh hi.\nLa tungah tuangin Jesuh a pai laitakin a lampi tungah mite in a puante uh na phah uh hi.\nJerusalem khua a tunkuan, Oliv Mual-a lam suktuah a kipatna panin Jesuh nung a zui mihonpite khempeuh in amau muhsa na lamdang liante hangin, nakpi takin a gingin Pasian tungah lungdamna ko-in amah phatding kipan uh a,\n"Pasian in Topa tangin a hong pai kumpipa, thupha pia ta hen. Vantungah nopna om hen la, Pasian min thang ta hen," ci-in a awng uh hi.\nTua ciangin mihon lak panin Farisi mi pawlkhat in Jesuh kiangah, "Sia aw, hih bangin a awng na nung hong zuite kham in," a cih ciangin\nJesuh in, "Ken kong cihin-ah, hih mite in hong phatloin khawl ta le uh zong, hih lamdunga suangte in phatin awng veve ding uh hi," ci-in a dawng hi.\nJerusalem khua hong nai semsem a, a khuapi a muh ciangin Jesuh in tamlawh a,\n"Nopsak tawntung theihna ding bang kisam hiam, ci-in tuni-in thei lecin ut mahmah ing. Ahi zongin nang na theithei kei hi.\nNa kimkotah na galte in a panmun ding uh hong to-in, hong umcihin hong nehcih hun hong tung ding hi.\nNang leh na kulh sunga om mi khempeuh hong sumai ding uh a, a omna ngei munah suang khat zong om nawnlo ding hi. Hih bang a pianna pen nang a hu dingin Pasian hong pailam na phawklohna hang ahi hi," a ci hi.\nTua ciangin biakinn sungah Jesuh lutin a sunga om sumbukte hawlkhiat ding kipan a,\n"Ka inn pen thungetna inn kici ding hi, ci-in Pasian in a genna thu Lai Siangtho sungah kigelh hi. Ahi zongin note in gutate bukna phualpi na suaksak uh hi," ci-in amaute kiangah a gen hi.\nJesuh in nisimin biakinn sungah thu a hilh hi. Siampi liante, Thukham hilh siate, leh upate in amah thatnuam uh hi;\nahi zongin mi khempeuh in a thugente mal khat zong khahsuah nuamloin a thu ngai tawntung uh ahih manin a suktheihna ding uh a hun om theilo hi.\nTedim Lai Siangtho / Laibu: Luka 19


url: =COVID-19 Update XII: White House pan theihhuai pawlkhat :: ZOMI DAILY\nposted on 22 April 2020 at 9:00 am Lomkholna: News, Thomasmung, USA, World\nCOVID-19 Update XII: White House Press Briefing pan atheih huai thu pawlkhat – (April 21, 2020)\n– President Trump in “US Coronavirus peak” pen kheng ta aa, asawt loin hih virus hong bei bei ta dingin ka lamen hi ci hi. US economic zong asawt loin hon kik ding kilamen aa, State governor ciat in amau state ciat ah hon kik leh hon kik loh ding khensat dinguh hi ci hi. State pawlkhat in May 1 ni in hong kik thei ding uh aa, state pawl khat belh zekai thei ding hi ci hi. State 29 bangin mai kha sung economic hong kik thei ding aa, New York leh New Jersey cih dan state ten hun a piak kul lai ding uh hi ci hi.\n– White House corovirus response team in US econnomic hon kik theih nadingin mipi zuih ding Federal Guidelines Phase 1-3 (Dol 1-3) taangko khia uh hi. Tu lai tak Phase 1 akipan pan ta hi hang cih taangko khia hi. Phase khatna ah mite zuih ding, 1) Akua ma ciat inn ah om tek in “shelter in place” bawl tek ding 2) Social or physical distancing (6 feet) bawl tek ding, 3) Mi 10 sang atam zaw kikhopna, kimuhkhopna bawl lo ding, 4) Akisap kei leh khualzin lo ding cih te ahi h.\n– President Trump in Coronavirus relief fund pan akipia “the paycheck protection program” aading $350 billion dek tak kihawmkhia zota aa, 1.6 million small businesses te kiang hawmkhia thei hi ci hi. Tua fund pen bei ding hi ta aa, Congress tung $250 billion a ki nget beh pen Democrats te thu kim nai lo leh khak tan (block) uh ahih manin tungdong ciang kibehlap thei nai lo hi ci hi.\n– President Trump in tu ciang ciang COVID-19 test pen 4.18 million bang kibawl khia zo ta ci hi. Leitungbup tuamtuam a test kigawm sang tam zaw ta ci hi. Coronavirus natna dam sak theih nang treatment leh therapies zong kipan pan ta aa, amanlang thei pen in vaihawm zawh nang kihanciam ciam ta hi ci in President Trump in taangko khia hi.\n– US company minthang khat ahi Honeywell in maituam (N95 face masks) bawl kipan ta aa, kha 9 asep dinguh pen nipi 5 in nasep man ding geel zo uh hi ci in Presidnet Trump in taangko khia hi. Honeywell tua asem dingin mi 1000 nasep sam uh aa, kha khat 20 million face masks ta bawl dinguh hi ci hi.\n– Vice President Mike Pence in mi tampi tenna metro areas tengah COVID-19 peak (adawn) kheng ta aa, dai (stable) ta cih kimu mu ta cih taangko khia hi. US ah COVID-19 nakna nei atam pen na te pen New York leh New Jersey metro areas, Detriot metro area cih te ahi hi. President Trump in belh COVID-19 natna atam mahmah na mun (hot spot) te ah cina 50% bang kiam ta ci hi. Vice President in State atam zaw Federal guideline Phase one (dol khatna) ah tung ta uh ci hi.\n– Tulai tak US leh leitung gam ah Namngimtui a kiam mahmah laitak hi aa, US in 75 million barrels namngimtui zat theih ding (reserves) in koih hi cih President in pulaakkhia hi.\n– New York Governor Coumo in amau New York ah zani April 20 ni in COVID-19 hangin asi tawm pen hi cih pulaak khia hi. New York ah COVID-19 hangin misi April 17 ni in mi 606, Apl 18 ni in 507, April 19 ni in 478 leh April 20 ni in asi mi 481 pha ci hi. Zato lum zong record ah atawm pen ci aa, New York zong “COVID-19 peak” kheng ta in akiam lam ma nawhnawh dingin kilam en hi ci hi. New York Governor in Federal kumpi leh President Trump te hong huhna uh pen picing mahmah aa lungdam mahmah hi cih pulaak khia in Governor khempeuh lak pan amasa pen Federal kumpi aphat khia kei ka hi ding hi ci hi.\n– Huhna sum direct check payment pen bank deposit pan alut tam zaw ta aa, check tawh akikhak pawlkhat ten tu nipi sung ngah ding uh ci hi. Huhna sum ngahlo leh alut lo peuh mah in IRS website pai in form phih (fill-up) ding ahi hi. Naupang kum 17 apha khinsa te kipia nawnlo dingaa, nasep kum khat sum $12200 pan anuai siah angah ten zong ngah dinguh aa, ahi zongin IRS ah form phih kul ding ah hi. Hih huhna sum pen Kumpi te in i ci mawh lai tak hong piak giat uh hi aa, lot kik kul lo in hih huhna sum hangin Taxes khan ding cih te zong patauh kul lo hi. 2019 kum taxes sum liau ten zong ngah ve ve ding uh aa, form aphih uh kul ding uh hi. Hih huhna sum pen kumpi in mi khempeuh ngah dingaa hong vaihawm sak ahih manin i ngah tek ding leh lungmuang takaa, i zat ciat ding ahi hi.\n– COVID-19 hangin nasep hong kikhawl sak ahih kei leh quarantaine/isolation bawl in nasem thei lo aa Unemployment benefit asiau peuh mah in Coronavirus relief fund pan hong kipia “Federal Pandemic Unemployment Compensation (FPUC) ($600 – weekly)” zong siau khawm tei tei leng nipi khat $600 Federal kumpi pan hong kipiak beh ding aa, inn sap lo sap patuah kul nawnlo ding ahi hi. Eima omna state ciat ii department of labor wesite ah kisiau thei hi.\nMore: US ah abeisa naikal 24 sungin COVID-19 hangin mi 4591 sihbeh\n– Johns Hopkins University & Medicine pan akhahkhiatna tung tawn in Leitung ah Covid-19 natna ngah mi 2,501,156 (2.5 million) pha in asi mi 171,810 pha ta hi. US gam ah natna ngah mi 788,920 leh asi mi 42,458 pha ta hi. Kawlgam ah natna ngah mi 121 pha ta in asi mi 5 om ta hi. US om ei Zomi te sungah zong Covid-19 anei pawlkhat kiom om ta ahih manin akuamapeuh in I kidawp ciat ding leh I innkuanpih te hoih tak I kepcing ciat nang thupi mahmah ding hi. Thomas On Sian Mung (Thomas Mung Guite) Washington D.C\nPrevious: Zan ihmut theihloh hunte Pasian minthanna ding ~ Rev. Thang Van Lian\nNext: Antang ip khat tawh mindai ding maw ~ Job Cinpi


url: =LUNGDAMBAWL MASA A KHAHSUAH MITE II Rev.Dr. Do Suan Mung – FGA Tulsa\nDecember 5, 2019 Comments Off on LUNGDAMBAWL MASA A KHAHSUAH MITE II Rev.Dr. Do Suan Mung Zokam FGAIM\nLUNGDAMBAWL MASA A KHAHSUAH MITE\nBawlung suihna ah penalty sui-in khum kei lehang na mahmah hi. Zawh nading-a hunhoih, hunmanpha mahmah khat a kikhahsuah suak hi. Sangnaupang khat lai thupi mahmah a kisin ni-in cina- in sangkah zo kei leh sumh mahmah hi. Cina-in laivuan zo kei leh sumhzaw lai hi. Kum khat a sangkahna man neilo bang phial hi. Na manpha khat, hamphatna lian khat i khahsuah ciangin kisumh mahmah a, tua hamphatna zong kingahkik nawnlo thei hi.\nTuma kum 2000 lai-in mi pawlkhat in leitung a hamphatna lianpen, na manpha pen na khahsuah kha uh hi. Kumpite’ Kumpi, topate’ Topa suahna hoih tak a dawn thei ding kimlai na dawn khalo uh hi. Tua mite kua hi-a, bang hangin tua hamphatna khahsuah kha uh hiam, cih kikum leng i ut hi.\n1. Zinbuk neipa:\nA masa-in, Bethlehem khua a zinbuk neipa thu kikum ni. Hih pa a min kigen lo hi. A beh a phung zong kigen lo hi. Pasian um maw, um lo cihte ahi zongin, mihoih maw, misia cihte ahi zongin, kigen lo hi. Zawma gambup ah mi kisimna a om ding ciangin a suak dek mahmah Mazih, a pasal Zawtah tawh a khua uh Nazareth panin a taangkhua uh Bethlehem ah hong pai uh hi. Hih pen Lai Siangtho lui, Micah 5:2 a tangtun’ nading ahi hi. Nazareth le Bethlehem tai 80 bang kigamla hi. Mazih naupaai ahih manin midangte bangin nawh pai theilo uh hi ding hi ven Bethlehem khua a zinbuk a tun’ uh ciangin amau tun’ nading innkhan (inndei) na om nawnlo hi. Zan ciangin nau suak a, a sial nading uh mundang om tuanlo ahih manin bawng an neekna kuang sungah nau sial uh hi. Hih lai ah zinbuk neipa in zin hau hi ding hiam, buai mahmah hileh kilawm hi. Mazih le Zawtahte don man pha lo hi. Mazih pena gilpi tawh a khualzinna gimin vul ningniang kha ngel ding hi. A meel muh ziau bek tawh zong hehpih mahmah leng kilawm hi. Ahi zongin zinbuk neipa buailua ahih manin Mazihte nupa phawk man pha lo, awlmawh man pha lo hi. Buailua kei hen la, Mazih hehpihin inndei nuam khat bang vaihawmsak hileh leitung hon dingpa hoih tak-a a dawnkha, zin a dokha suakin, mi hamphapen khat suak ding hi. A buailuatna hangin tua hamphatna a khahsuah kha suak hi.\nTu ni-in zong mi tampite leitung vai tawh buailua mahmah uh ahih manin Topa Zeisu don manlo uh hi. Pawlkhatte sum zongin buai uh hi. Pawlkhatte pilna zon’na tawh buai- in, pawlkhatte kumpi nasepna ahi zongin, nasepna tuamtuam tawh buai uh hi. Pawlkhatte minthan’na le zaaliatna zongin buai cihtakin buai uh hi. Pasian hun pia man peuhmah lo uh hi. Bethlehem khua a zinbuk neipa bangin hih mite zong mi hoihlo cih hituan lo hi. Misuam, mi that, guta buluh cih banghilo uh hi. Leitung vai tawh buailua uh hiziau lel hi. Mawhna lian pipi bawl man hi lo-in, buailuat man bekbek-a Zeisu don manlo-a hell sung tung mi tampi om ding hi. Sanggam, nang tu niin, na buailuat manin Zeisu na nawlkhin kha hiam? Leitung vai khempeuh sangin Zeisu thupizaw hi. Tu ni-in Zeisu na nuntakna sungah mun pia in la, na Honpa-in sang in. Piangthak sa thu-umte in zong buaina tuamtuam hangin Pasian thu kinunun’ kha thei hi. Buailua ihih manin thungen-a Lai Siangtho simna tawh Pasian tawh hun zat ding nangawn kinusia thei hi. Sanggam, Pasian tawh holim ding sang-a thupizaw leitung ah vai omlo hi. Mi pawlkhat in, “Kibuai lua mahmah in thu kingen man lo,” ci thei uh hi. Ahi zongin, Pasian’ naseem minthang Bill Hybel in, “Buailua ka hih manin thu ka nget loh phamawh,” cizaw hi. Tu ni-in i nuntakna ah Pasian gam le Ama’ dikna zong masa ni. Tua hi leh i vai khempeuh Ama’n tavuan hong la ding hi. Bethlehem khua-a zinbuk neipa bangin buailuatna tawh Topa don ding mangngilh kha kei ni.\n2. Hezoh kumpipa:\nA nihna ah, Hezoh kumpipa thu gen lehang. Matthew 2 sung-a kigen Hezoh pen Topa Zeisu suah laitak-a Judah kumpi a seem Herod the Great ahi hi. Esau’ suan, Edomite minam, a gilo, a gamhtat mahmah mikhat ahi hi. Zi 10 le ta 12 nei hi. Miriamne kici a zi le a tate nih that hi. A sih madeuhin a tapa Antipater zong that hi. Herod gitlohna a kigen ciangin,”Hezoh’ ta hih ding sangin Hezoh’ vok hih ding ut huaizaw hi,” kici liang hi. A meet nadingte ah lah mi mai-et siam mahmah a, Zawma kumpipa in Judah gamkee kumpi ding-a a koih ahi hi. A gitloh lam amah le amah zong kithei-in a sihni teh kuamah kap hetlo ding cih thei hi. Tua ahih manin a sihni teh mi kap a om theih nadingin mipil, migina tam simsim thongah koihin, ama’ sihni teh tua mite thah dingin vaikhak khol hi. Tua mipil teng kithat leh a kap om ding a, ama’ sih a kah tawh kibang ding, cih a deihna hita lawmlawm hi. Hezoh in Zeisu suak cih a zak ciangin lau-in patau hi (Mt.2:3). Ama’ kumpi zaa a tuh ding patau hi. Amah bek mah kumpi hi nuam hi. Tua ahih manin naungek Zeisu a thah theih nading, ahih theih tawpin hanciam hi. Bethlehem khua le a kim -a om naupang kum nih nuaisiah a muh zahzah thatsak hi. Hih pen ama’ pian’zia i theih ciangin lamdang hetlo hi. A gilo ahih banah kumpi zaa a kiat ding a lau luat man ahi hi.\nTu ni-in zong mi tampi in amau’ nuntakna sungah kumpi seem nuam uh hi. Amau le amau bek ki-uk nuam uh hi. To deihlo uh hi. Suakta takin amau’ ut bangbangin gamta nuam uh hi. Mawhna sungah zu le sa leh thangtatna namkim tawh kidiah nuam uh hi. Thumaan lo, a kilawmlo lampi tawh sum zongin minthan’na zong nuam uh hi. Zeisu Honpa le Topa-in sang le-uh, Zeisu’ deih bang-a nuntak kul ding ahih manin Zeisu sang nuamlo uh hi. Luke 18:18-30 sung-a kigen a hau ulianpa in zong Zeisu’ sawl bang mang nuam lo-in, Zeisu na nial hi. Sanggam, nang tu ni’n Zeisu na Honpa le Topa -in na sang nuam hiam? Ahih kei leh, nang le nang mah to-in kinei-in siatna lam mah manawhin, na paipai lai ding hiam? Hezoh bangin zaakiat ding launa tawh Zeisu na nial leh Hezoh’ paina lampi mah na tot kul ding hi. Tu ni-in hong kihei in la, Zeisu sang in. Zeisu san’na ah supna omlo bek tham lo-in meetna le thupha om hi.\n3. Siampite le laitheite:\nA thumna ah siampite le laitheite’ thu tawm gen ni. Zeisu’ suahna tawh kisai Hezoh in siampite le laitheite a dot ciangin, “Bethlehem khua-ah suak ding hi,” ci-in Lai Siangtho tungtawnin gen uh hi. Hih mite in Lai Siangtho thei mahmah uh hi. Mawsi’ thukham zong tel mahmah uh hi. Thukham zui zo kisa-in amau le amau zong hoih kisa uh hi. Midangte bang neuet uh hi. Amau’ hoihna tawh Pasian mai zon’ sawm uh hi. Tua ahih manin, Zeisu Bethlehem ah suak ding, cih thei napi uh awlmawh lo uh hi. Kan sawm lo, uh hi. Pai-in va biak sawmlo uh hi. Zeisu in na a sep ciangin zong hih mite mah in langpan’ den uh hi. A tawpna ah Zeisu kithah nadingin hih mite mah in vaihawm uh hi. Tu ni-in zong mi tampite amau le amau hoih kisa uh hi. A gamtatna peuh uh suangin vantung tun’ sawm uh hi. A Lai Siangtho theihna peuh uh suang uh hi. Tuma kum 40 val lai, kha khan’lawhna hong tun’ cil lai-in mikhat in, “Lai Siangthobup vial 30 val vei sim khin ing,” ci-in pianthakna thu nial vetse hi. A Lai Siangtho tam simna suangin Zeisu nial kha hi. Sanggam, nang tu ni-in, nang’ hoihna, nang’ Pasian’ thu theihna peuh suangin Zeisu na nialkha hiam? Topa Zeisu’ suah lai-a siampite le laitheite tawh na kibat khak ding lauhuai hi.\n4. Jerusalem khua mite:\nA lina ah Jerusalem khua mite en leuleu dih ni. Topa Zeisu’ suahna Bethlehem khua le Jerusalem khuapi pen tai 5 khawng bek kigamla hi. Jerusalem pen Israelte’ khuapi ahih banah biakna phualpi ahi hi. Kum tawn kha tawnin biakna pawi tuamtuam kibawl den hi. Gangawh biakna zong kibawl den hi. Khua tuamtuam pan Jerusalem a biakpiakna pia ding-a pai mi pen kipha mat den hi. Biakna thu tawh a buaiden khua khat ahi hi. Jerusalem khuamite in Zeisu suahna thu za kha lua ding uh hi. Ahi zongin biakna pawi tuamtuam tawh buai uh ahih manin awlmawh lo uh hi. Thudon manlo uh hi. Bethlehem le Jerusalem kinai ngel ci leng, kuamah Zeisu suah en dingin pailo uh hi. Zeisu in na a sep ciangin zong Jerusalem khua mite in awlmawh lo bek lo-in langpan’ uh hi. Topa Zeisu in a kithah ma deuhin Jerusalem khua adingin tamlo-in kap hi (Mt.23:37).\nTu hunin zong mi tampite biakna thu tawh buai sim zawzen uh hi. Antan’ thunget cih mah, inn kikhop cih mah, nupi teng, papi teng kilawmtakna cih mah, lasin cihmah, lawmbawm khawm cih mah, a tuamtuam tawh buai theimahmah uh hi. Ahi zongin tua bang-a biakna thu, pawlpi thu a buaipih mi tampi takte piangthak hetlo uh hi. Zeisu neilo uh hi. Tua bang hanciamna teng tawh vantung a tung ding peuh a kisa lai mi pawlkhat om mawk hi. Sanggam, biakna vai, pawlpi vai buaipihin, Zeisu peuh na don kei kha hiam? Biakna hanciamna in vantung hong tun’lo ding a, Zeisu bek in vantung hong tun’ ding hi (Jn.14:6).\n5. Nazareth khua mite:\nA ngana ah Nazareth khua mite thu kikum dih ni. Nazareth khua pen Topa Zeisu khan’khiatna khua ahi hi. Ahi zongin tua hun lai-in Nazareth khua pen kineumuh mahmah hi. A mite zong haitatin khuapi vailo uh hi. Zawma galkap honpi khat om ahih manin numei-pasal vai ah thangtatna zong tam hi. Lai Siangtho umlo pawlkhat in Zeisu pen Mazih le Zawma galkap khat’ zawlta hi, a cih uh pen hih thu hang ahi hi. Nazareth khua kineu muhlua ahih manin Nathaniel bang in, “Nazareth pan zawzenin nahoih piang thei ding hiam?” na ci hi (Jn.1:46). Nazareth khuamite in Zeisu’ thu tellua mahmah uh ahih manin sang nuamlo uh hi. A nu a pa, a sanggam te, a nasep uh, a nuntakzia uh tellua uh ahih manin Zeisu up hak sa uh hi. Tua ahih manin, Topa Zeisu in tua khua ah nalamdang tampi bawl lo hi (Mk.6:1-6).\nTuhun teh zong mi tampi in Tapidaw thu,biakna thu, Pasian’ naseemte’ thu mu-in tellua mahmah uh ahih manin Zeisu niallawh thei uh hi. Pian’thakna thu a kigen cil lai-in papiuhaam zawdeuh pawlkhat bang in, “Ke’n Cope topa lap ing; kei Sia Vial Nang’ tuiphum hi’ng,” peuh ci-in biakna sung-a a tualbial luatna teng uh tawh gupna thu nialkha uh hi. Mi pawlkhat a neu tung-a kipan Sunday School ah kipantahin, biakna sungah khangkhia lua uh ahih manin pian’thakna khawng thusim lo zawsop uh hi. Biakna thu a tungtham tengah nalgawpin a laingek a sukha lo mi tampi om hi. Biakna thu telna, nalgawp pongmawkna tawh vantung a kitung hi lo-in Zeisu san’na bek tawh vantung kitung ding ahi hi.\n6. Zawma mite:\nA gukna ah Zawma mite en ni. Zawma khua pen taang khuapi teng lakah a thupipen khat ahi hi. Zawma khua tawh kisai pauciin’ le paunak zong tampi om hi. Gentehna-in, “Zawma khua ah na om leh Zawma mite bangin om in,” cihte; “Lampi lian khempeuh Zawma khua tung hi,” cihte; “Zawma khua nikhat sung-a kilam hilo hi,” cihte kizang mahmah hi.\nBC 75 kumin Zawma khuapi ah mi awn 4 om hi ci-in ciaptehna om hi. Zawma mite pen milim biate ahi uh hi. Zawma khuapi sung bekbek ah milim biakinn 420 om hi. A nungta Pasian peuhmah phawkkha lo uh hi. Gualnopna zong a ut deuhte ahi hi. Zawma khua leitang’ 1/8 pen paak-huanin kizang hi. Kum khatin zumkhak ni 159 om hi. Kumlang khawng bek na kiseem cihna ahi hi. Kumpi sum tawh kibawl kimawlna tuamtuam nam 93 om hi. Mi 250000 tut theihna kimawlna tualpi khat om hi.Pawilahna inn lianpi tampi zong om lai hi. Zawma te in milim biakna le gualnopna hahbawl mahmah uh hi. Tua ahih manin amau’ ukna gam sung-a suak Zeisu mangmat kha beeklo uh hi.\nPasian in milim biakna pen a huatpen khat ahi hi. Tua banah, sing le suang tawh kibawl milim i biakloh hangin i nuntakna sungah milim tampi om thei hi. Pasian mai -a i koih na khat peuhpeuh pen i milim (idol) hi pah lel hi. Sum le paai i milim hi thei a, pilna zong i milim hi thei hi. Minthan’ nopna i milim hi thei a, zaaliat nopna zong i milim hi thei hi. I nuntakna sung-a milimte le gualnopnate in Zeisu i san’ ding hong dal thei hi. I milimte le thangtat nopna lungsimte hemkhia-in Zeisu i san’ ciat ding i kihanthawn nuam hi.\n (Siapipa’ Sermon Vol.II pp.232-234 pankila hi. Ed.)


url: =Singapore Airlines vanleng sungah Bomb omhi ci’n kikhem ahih manin alenhunding ziakai :: ZOMI DAILY\nposted on 3 February 2018 at 10:58 pm UTC+9:30 Lomkholna: News, Sawltak, Singapore, World\nTaiwan gamsung aom Taipei City panin Singapore azuanding vanlengkhat asungah Bomb omhi ci’n ki patausak ahih manin, tua vanlengpen alen khiatding ziakaisak cih CNA pan kiza hi.\nTua vanlengpen Singapore Airlines (SIA) te ii vanlengkhat ahihi. Vanleng sungah Bomb omhi ci’n Bomb Threat akigen pen kikhemna Bomb Hoax nahimawk hi.\nHih Bomb Hoax kikhemna hangin Singapore Airlines Flight SQ879 pen Taiwan’s Taoyuan International Airport panin alenkhiatding ahun aki ciantansa sangin nailangbang ziakaizaw in lengkhia theipan hi.\nZanni Friday nitaklam in thupiang hi a, Bomb Hoax kikhemna asiangzawh 5:45pm ciangin Taoyuan International Airport panin lengkhia theipan a, Singapore ah zanlam 10:35pm hunpawl in bangmah nawngkaina omlo in tuthei hi.\nSIA Spokesperson khatin agenna ah hih kikhemna Bomb Hoax pen atakpimah hi a, tua vanlengpen bangmah nawngkaina omlo in Singapore’s Changi Airport hong tungthei hi ci’n genkhia a, ahi zongin adang athu akician in bangmah genkhiat neinailo hi.\nTaiwanese Media te pulakkhiatna ah Singapore Airline Flight SQ879 alenkhiat madeuh in numei khatin lamgei Payphone panin Taipei Police Hotline ah phone sam a, Flight SQ879 sungah Bomb omhi ci’n zasak cihi.\nMore: Singapore aom vanlengtual in “World’s Best Airport” ciaptehna ngahleuleu\nTuabangin azaksak laitak in Singapore Airline pen alengkhia liandingin Runway tungah apaipaita, aki khinkhinta ahihi. Tuaciangin Flight SQ879 pen ki khawlkik sakphot a, thunei Authorities te’n avelcian khitciangin ki lengsakpan hi. Taipei Police te’n hihvai tawh kisai in akanciansan laitak cih kiza hi. Sawltak #zomidaily\nPrevious: Mahatma Gandhi banghang in Christian suaklo hiam?\nNext: Lau kei in! ~ Tdkhen


url: =Kalaymyo Dahna-le-Nopna pawlkhat (May 26, 2015 Update) :: ZOMI DAILY\nposted on 27 May 2015 at 9:05 pm Lomkholna: News, Peterkhampu, Zomi\nKalaymyo khuasung Dahna-le-Nopna i phawk pak teng a kihawmsawn i hi ding hi.\n1. May 20, 2015 nitaklamin Gamlai Tuiphum Biakinn lam nasem ahi, Tg.Noel Mang Khup (kum 20), (Revd Khaat Khaw Gin) tupa, Pa Kham Za Pau’ tapa neu zaw in biakinn tungkhum, pi 18 na pan kiasuakin hong nusia hi. A kiat tungin sipah lo-in khuaphawk nawn lo hi. A bil, a kam leh a zun ah si paipai a, Tedim zato a puak, zato kong a tun lian ciangin a laitat lian se ci uh hi. Lamkal pan a motor uh kisia sawnsawn a, nitak lam, a zanzanin Gamlai ah puak uh a, a thai teh, May 22, 2015 ni-in sihvuina nei uh cih thu kiza hi. Khasiat huai mahmah ee. Ama pian kum 20 nih cin ni lian mah a hong nusia ci uh hi. A damlaite’ ading thungetna tawh phawk pih ciat hi.\n2. Pi Ning Ngaih Ciin (kum 85) Anlang khuasuak, Kalaymyo, SDA Conference pawlpi a om i pi in May 23, 2015 Pm.3:00 hunin hong nusia a, 25 ni-in dai tang sak uh hi.\n3. Pa Neng Khen Khup (kum 51) khualui Haupi, omna, Seihkantha veeng, Pinlong BC in May 24, 2015 ni-in sung lam damlohna tawh hong nusia a, 25 ni-in dai kitangsak hi.\n4. Pa Vum Khaw Thang (kum 79) khualui Tonzang, omna Tatoo thida veeng, Leipi BC, Video zaih & Editing a sem, Tg.Muan Sang pa in May 25, 2015 Pm.11 hunin hong nusia hi. Amah tuni 27 Pm.2:00 hunin sihvui hunbawlna nei uh hi.\n5. Pa Dal Za Suan (kum 64) khualui Haupi, omna Tuitum veeng, Leipi BC in May 25, 2015 ni-in hong nusia a, tuni Pm.4:00 ah sihvui hunbawlna nei ding uh hi.\n6. Pa Lian Khan Kap (kum 62) khualui Luangel, omna Tahan Mizo veeng, Fuller Mission Center pawlpi in May 26, 2015 Pm.3:00 hunin hong nusia a, zing teh May 28, 2015 (Thursday) Am.12:00 hunin sihvui hunbawlna kinei ding hi.\nNB: (Hih a tunga misi teng pen nana gil a nei ngei uh ahih manin tulaitak nisa khualum thuaklah lua phadiak te hi uh a, tua hangin zong manlang uh hi leh kilawm hi. Dah-le-kapte’ a ding thungetna tawh phawkpih ciat ni).\n1. Tg.Pau Suan Zam (Zampu) M.Div. APTS, Baguio City, Philippines, Revd Tuan Suan Dal leh Nu Niang Khaw Ciin, AMC, Kalaymyo te’ tapa leh Lia Ning Hau Niang (Niangnu) B.Sc. Pa Nang Za Tuang leh Nu Mangte’ tanu upen (khualui Gamlai) te in May 22, 2015 Am.8:00 hunin AMC biakinn, Kalaymyo ah Revd Go Za Nang’ tungtawnin pumkhatsuahna nei uh hi. (A Photo te pawlkhat zong kong khak hi).\n2. Pa Tuan Thangte (Gamlai, AMC, Kalay)te’ tapa, Tg. Cinpi Chicago, USA leh Lia Muan Cing, Pa khupsan (Gamlai, AMC, kalay) te tanute in May 19, 2015 (tuesday) ni-in AMC biakinn ah Revd Daniel Khen’ tungtawnin pumkhat suahna nei uh hi.\nHih a tunga Mopawi kop nih te geel leh Gamlai biakinn lamna pan hong nusia pen Gamlai khua mite vive hi uh a, tukal pen gamlai week twah kibang ci-in lasa siam Lia Zambawi in Mopawi la a sak maleep in gen hi.\nThudang te hong gelh man nawn keng, damin ci ni. Lai sim mimal tungah lungdam.\nPrevious: Lungdam kohna le maban pulakna\nNext: Zomi Association US Kumcin Khawmpi sapna


url: =TUIMANG KHUA TANGTHU - Laibu Saal\nHome > Zogam Khua tuamtuam te Thu > TUIMANG KHUA TANGTHU\nTUIMANG KHUA TANGTHU\nZomite in khua khat peuh asat ciangin mikhat guak, innkuan khat guak ingammangtuulak ah amau bek teeng ngamlo uh ahihman in abeh abehahizongin, lawmta ki thutuak teahizongin kizawn khawmin khuasat khawmuhhi.\nTuimang Khua pen lawmte ki thuthuak te khuasatna ahihi. Khuakhat peuh ah Hausa upa huhdingin a kisam gige ahi Upa, Pazang, Sikseekpa,Siampupa, Teipuapa (Galkap mangpa), Tangko pa leh a kisamteng upa inkiseh in adang nungzuite nautaang hipah hi. Khuasat tengin tuikhukkhuatpah hi. Tuahang ahitam Hausa leh i khua ipah tawina in la ipuahciangin tui cih kammal kihel hamtangin Mangtui (Tuimang), Dimtui(Tedim), Saitui(Saizang), Thangtui (Tuithang) leh vaangkhua cih banginkhua pahtawina la te ki phuakse hi. Tuimang khua cih aom theihna dingin mun leh mual azong kawikawi te in:-\n• Pu Tlei Thang ( Guite)\n• Pu Dongh Khup ( Guite)\n• Pu Vungh Tun ( Guite)\n• Pu Gen Tun ( Guite)\n• Pu Ngoih Sut ( Guite)\n• Pu Phut Dam ( Neih Khup)\n• Pu Tun Khaw Thawng ( NeihKhup)\n• Pu Sum Lam ( Suan Khup)\n• Pu Lam Sual ( Suante)\n• Pu Dongh Khup,\n• Pu Sawm Khaw Thang,\n• Pu Khup Za Khen,\n• Pu Cin Go Lian,\n• Pu Gin Kho Thang,\n• Pu Nang Za Kam,\n• Pu Dam Khan Pau,\n• Pu Cin Go Lian\n• Pu Nang Za Gen cih na ki gelh hi.\nHih atunga lawmta tengin mun leh mual hong zong kawikawi uha, New Darkhaigam Dapzal nuainung Tuimang luitungah tawlkhat sung Ngawlkhu( Nahkhu)teh lamin na teeng uh hi. Tuamunpen, " Sak khua" kici hi. Sak khuapanin munhoih hong zongh kawikawi uha, Lungel lui tung ( Pu Neng Za Cin) lo ah teeng leuleu uha, tuamun pen, " Khangkhua nuainung" kici hi. Hih mun panin Tuimang luimin tap in, “Tuimang Khua” cih min na phuak uhhi.\nHih hunsung peuhmah Khuasat Pu Tlei Thang (Pu Lian Chi pu) in Hausa sem hi. Ukpi Pu Hau Cin Khup in Hausa Pu Tlei Thangkiangah na khua uh Tuimang cih a kiptheih na dingin Sial khat hong gawhin cih a ngetleh Pu Tlei Thang in, “ "Sukte loklawl ka biakna in kahiktui hawmtang khat zong kiat kei ning"(by. Rev. En Khan Hau) cih in Sial gawh nuamlo hi.\nUkpi Pu Hau Cin Khup in hih thu azak ciangin Tuimang khua ah hong paihi. Pu Tlei Thang zong tuathu azak ciang khua ah om ngamlo in Vanzaugam Muallum ah om cip hi. Ukpi pa Tuimang a paiciangin Pu Tlei Thang naomlo ahih amanin Ukpi Pu Hau Cin Khup in Pu Tlei Thang teenna innpiphuksak hi. Pu Tlei Thang aomloh ciangin Pu Dongh Khup in Hausa hongsem aa, 1896 kum in Ukpi Pu Hau Cin Khup tungah Khuakip sakna dingin Pu Dongh Khup Sial khat na go hi. Tuamah bangin, " A 24 veina TTBA khoppi leh Tuimangkhua Pasian thutunzawh 1927-1999 Diamond Jubilee page 2", ah,"\nTuimangkhua kipzawh Hausa semngei teng", cih na mun ah-\nTuimang Khua KUM ZA MUAL tungah bel Khuasat Pu Dongh Khup a kici kha pen Pu TleiThang ding hizaw cih thu kan tel ten gen kikta hi. Pu Dongh Khup pen Tuimang Khua kipsakna aneihpa hi a, Ukpi Pu Hau Cin Khup tungah Sial a gawh pa ahihi."Tuimang Khua pen Khuasat leh Khuakipsak aneihte khua ka hi uh aa, hihte gelpen ki telkhial khathei mahmah hi." by, Rev. En Khan Hau)\nTu laitak Tuimang khua pen Khangkhua tungnung panin khuavum nehtoh deuh ah ki suanto aa, tuamunpen tulaitak in khualuiveng( Sangveng) ki ci-in, sangveng paninTaakmual vumnuai tuibel in kiteeng phei aa tuin Sangveng pan Taakmualvum nuaiciang inn ki mat dimdem in, inn(200) ki teeng zihziah hi.\nKhua leh Tui deihsak na tawh akaikhawm,\nThang Thawn Tuang (Zomi Angvaan).\n• A 24 veina TTBA khoppi leh Tuimangkhua Pasian thutunzawh 1927-1999 Diamond Jubilee page 2,\n• TuimangNet-Mon, Jun 7, 2010.\n• http://en.m.wikipedia.org/wiki/User:Tuimang .\n(Theih ding ; Pa Thang Thawn Tuang Guite te kiang ah Tui Mang khua tangthu kanget hi in aman zong deihsakna leh itna takpi tawh Source kician tak in a at hong khak ahihi. Ama tung ah hihmun pan in lungdamna lianpi iko hi.\nTaangthu Zogam Khua tuamtuam te Thu\nItem Reviewed: TUIMANG KHUA TANGTHU Description: Rating: 5 Reviewed By: Cinpu Zomi


url: =ZIUSA Palai Pawl leh CNF pawl Makaite Kimuhna thu\nZOMI COMMUNITY USA\nZomi Innkuan USA kipawlna Palai Pawl leh Chin National Front Makaite kimuhna\n1. Zomi Innkuan USA (ZIUSA) kipawlna Board of Directors pawl thupiakna bangin Executive Committee in acial ZIUSA Palai Pawl leh Chin National Front/Army (CNF/A) pawl Makaite kimuhna Feb. 16, 2012 (Thursday) ni in Indianapolis khuapi ah kician takin kibawl thei hi.\n2. Chin State Government pan kilemna bawl Palaite leh CNF/A pawl pan kilemna bawl Palaite kikaal a Cease Fire Agreement tungtawn in Zogam sung a om Bukphil khua leh Zimpi khuate ah CNA galkapte in Galkap Len (Base) ahong phuh ding uh vai leh Tedim khuapi ah kizopna Zum ahong hon’ ding uh vai tawh kisai in ZIUSA kipawlna buppi in kisang thei peuhmahlo ahih manin, tua vaihawmnate a kalsuanlohna dingun limtak in thudam tawh thu kisung zo hi.\n3. ZIUSA Palaite in CNF pawl Makaite tung Bukphil leh Zimpi khuate ah Galkap Len ahong phuh sawm uh tawh kisai US gam sung a om Zomi buppi tang’in ZIUSA kipawlna min tawh a kisan theihlohna thu limtak in kihilhcian hi. Abeisa kum (20) val hun sung a Zogam sung ah Zomi taangpi taangta, numei naupang in CNF/A pawlte a thuaklahna, a san zawhlohna, a lipkhapna thute a kipan CNA galkapte tatsiatnate thu khat khit thu khat khilin kicing takin kipulak thei hi. Tua ban-ah, a geelna bangin Galkap Len ahong phut teeiteei uhleh Chin State sung a om minam unau khat leh khat kikaal kitona hong suak ding a, a deih huailo tualgaal hong piang thei ding ahih manin mipi deihna thusim a, a vaihawmna uh a khawlna dingun kigenbeh hi. CNF pawl Makaite in ZIUSA Palai Pawl thusunte, thu pulakte limtak in hong ngaihsak uhhi.\n4. CNF pawl Makaipi Pu Zing Cung in thudam tawh thu hong genkik a, hibang kimuhna apian theihna ding a lunggulh sawt mahmahta ahihna thu, CNF/A pawl pen mipi zahtak in, mipi deihna tawh a kalsuan nuam pawl ahihna thu hong gen hi. CNF pawl tung ah lungkimlohna a kipan ngaihsutna tuamtuamte hibang in suakta takin pulak ding adeihna thu, mipi aw ngai in kalsuan ding ahihna thu hahgen mahmah hi. Tuamah bangin ZIUSA Palai Pawl thusunte zong limtak in ciamteh in, akisam bangin kalsuan dingin a kiginna thuzong pulak hi.\n5. Pu Zing Cung in ahong kamciamna ah ahong tung ding Feb.23~25, 2012 ni hun sung tengin CNF pawl in aphuh CNF Supreme Council Meeting om ding a, tua Meeting sung ah ZIUSA Palai Pawl in a thusun khempeuh kikup ding thu (Agenda) in nei in, limtak in ngaihsun a kikupna nei dingin hong pulak hi.\n6. Tua khitciang in CNF pawl Makaite in mailam a kalsuan nopna dante uh a kipan, Chin State sung ki-ukna vai, gam leh lei vai, khantohna ding vai leh galkap lam tawh kisai vaihawmnate hong hilhcian uh hi. CNF pawl pen gam sung ah Political Party khat in a din sawmlohna thu hong gen uh a, ki-ukna tawh kisai ah CNF pawl in 2015 kum gambup Kiteelpi ciangin kiteelna a tuh sawmlohna thu a kipan, Chin State pen galkhawk (3); Northern, Central, Southern Command in khenin gal lam tawh kisai vaite a hawmsawm ahihna thu, tua hangin Northern lam ah Tedim gam sung a kiteel ahihna thu hong genbeh uhhi.\n7. ZIUSA Palaite in hih galkawk tawh kisai in Tedim gam ah galphual kisat ding, galkap len phuh ding peuhmah pen mipi in kisang theilo ahihna thu, Zogam sung mahmah ah mipi buppi in hih thu a deihloh manin, galphual, galkap len deihlohna lahna letmat/signature kithuhkhin ahihna thu kigenbeh hi. CNF pawl in mipi deihna azahtakna dingun kivaikhak hi.\n8. CNF pawl in a maban uh tawh kisai a kuppih dingin CNF Supreme Council aphuh uh ahih bangin, atung a thute tawh kisai CNF Supreme Council in mipi deihna bang ciangin thusim a, CNF Supreme Council in CNF leh a galkap CNA pawl tung ah bang zahin thunei cih pen asawtlo in kitel ding hi.\n9. Chin State sung leh Kawl gam sung ah kilemna a om theihna dingin gam leh minam vai a mapang peuhmah in mipi thuneihna zahtak in, mipi deihna bangin kalsuan dingin kihanthawn hi.


url: =Malaysia Zomi Khuado 2014 Ka Siimna – 7 ~ Hau Za Cin :: ZOMI DAILY\nposted on 4 November 2014 at 12:54 am Lomkholna: Article, Hauzacin, Khuado\nMalaysia Zomi Khuado 2014 Ka Siimna – 7\nZolia Zotaang te a khatna, a nihna, a thumna cihte hong kitel a, mipi in lawptak leh lunglut takin na pahtawi ziahziah uh hi. Zomi lasiam kitelna zong a khatna pan a thumna dong a banban in hong kiteel suk deudeu a, nop semsem in mualtung kahto bang hileng mualdawn a tuangto lian tawh kibang hi. Mualdawn ah kidingto veva in kikhuadak a, a gallam ah Vaphual nupa singsang dawn ah kuamah dang englo in na tuangkhawm hilhial uh a, itna zailate sa in itna sinthute na lel khawm uh hi. Tua laitak in a kim a kiangah sakhi sa nam tuamtuamte amau om mun hun ciat ah hong ham in hong hawk ciaiciai uh a, kuamah englo-a a tuallenna gam uh nuamsa in a gah ne in, a tui dawn in a mual a guam a thawn uh hi. Tua bang hun ah Zomi te hong lamsangto a, kuamah neumuh hituan hetlo napi a suk et vive in Zomi te hong omsak a, van leh lei bawlpa hong piak thupha hikei leh hizah lungdamna, angtannate kimulo ding cih ka ngaihsut ciang ka dip hong kua in ka lung hong gol hanhan hi. Laphuakpa in “Topa hoih hi, Topa lian hi” a cih pen a mukhin lua na hi mawk hi, cih ka phawk hi.\nPasian hong piak Zolia melhoih te, Zotaang duangcing te, Zomi lasiamte lungdampih a khut kilen ngeingai in ka omlaitak uh ka ban bulh nai\nka et leh nitak nai 7:40 P.M. na hita a, hun kipatzawh nai 8 sung bang hong hito zen mawk hi! Ahi zongin tukum Zomi Khuado ah vai thum a kizo himawk hi cih ka ngaihsut ciangin a hun hilo in a mite hampha kasa hi.\n1. Zomi Khuado hun nuamtak kizang.\n2. Zolia & Zotaang kitelna limci tak kinei.\n3. Zomi lasiam kidemna kizo.\nKhuado siim dingin Zomi Innkuan Singapore pan mi 4 – Malaysia ah palai a ka muan mahmah uh khat, makaipi, makaipi huh leh khangno makai in va uap thei in, hun limci takin va zang thei uh a, UK pan Sia Gin Khan Khual naupa, Kawlgam pan Zogam pan, India pan Zomi lasiam Mungbawi Neihguk leh a u Kim, etc cih bangin Khuado siim mi ki om diudeu hi. Tuate khempeuh minam khat a hong bawlpa in Zomi a hong piansak man, pau leh ham kibang, ngeina kibang, sisan kizom, laigui kizom, si khat sa khat i hihman ahi hi. Zomi bek leitungah minam hihna a angtanpih hilo in minam pil masasa in amau minam angtanpih uh hi.\nZolia Zotaang telna ah hong makaih dingin Malaysia gambup tangval melhoih leh nungak lasiam, limcin siamte bang hong hawh cih ka ngaihsut ciang thupi kasa hi. Amau zong nuamsa in vaimim leh voksa mah va ne ziahziah uh a, mipi innpi sung dima kiphu metmet a muh uh ciang amau zong nuamsa gawp veve uh hi. Amau lah thupi, eite zong thupi in hampha tuam sese hang. Amau teng mah leh Zomi sungah lasiam a minthang leh i muan i suan Lengtong Pauno, lasiam Pa Suanno, Tg. Vai, Sianu Niang Suum, teng ban ah amau hih mun tek ah a siampen vive ahi Zomi uliante hong ki thuap diudeu uh a, nak nop in nak limci mahmah hi. Lasiam khangthakte a kitel ciangin zong a siam vive hi in mipi bangin teel ding a kitheilo himawk hi. A vekpi un siam uh a, a aw uh hoih daldal khin hi. Kei teel ding hileh a vekpi un khatna piak huai kasa hi. Zolia te zong teel ding tuam om lo phial in a hoihna uh kibang himai hi. Singapore lamte zong ka mit uh na kibanglo a – ken a No. 3 mah hoih ka cih laitak ka lawmte thum in bel a No. 8 na mah na ci veve uh hi (im khia kha ci mai ni)!\nTua banga hun nuam taka a kizat ziahziah laitak in – a nuam hun leh i nunnop gualnop hunte nangawn in hong ngak lo in hong kheng diaidiai a, zan khuamial dinga kithawi ciciai laitak in innpi kima singkung tungah Zolengthe te hong khuang ciaiciai a, Zomi te in VAI HUNTA i cih hun lian hong hita hi. Ngai in khoh ta leng hong ngaklo, kun in dinkhawl nuam taleng hong dinkhawl man nawnlo in Khuado Ni in mual hong khupsan a, MAI KUM CIANG KIMU KIK NI MAW ciin khut kilen ziahziah in Topa sathaunilh Sia Thawng Ngaih Khup thupha piak tawh ko innlam ciat zuanin ka kikhenta uh hi.\nZAM makaite tawh kikholhna leh hong thupi bawlna uh:\nZomi papite in ‘lengla gina nei le’ng zingsang kikhangma’ na ci se uh hi. Zingsang cianga a khuang ding akluipi nangawn a kul leh gawh a lengla gina taka do ding kisam zaw ahih manin ihmut phawng ding akluipi a om nawnloh ciang zingsang thawh ding nangawn a huna phawklo in kikhangma hi, a ci nuam uh ahi hi. A taktak in kuamah khangma samlo a, itna hang tawh kalsuanna ah a ithuai zaw om nawnlo hi cihna hi. A kul leh akluipi gilngak nangawn gawh a kul ahi hi. Tan 9 ka sin laiin ka Pa Rev. S. Neng Za Khup a khualzinna Philippines pan hong ciah ciangin meltheih u leh nau kiang hong vaan in hong zin kawikawi a ko khua Murlen a phak khit ciang Hnahlan ah ka Pa Suak Khaw Gin Suante innkuan zong hong pha hi. Akluipi khat bekbek a neih uh a go ding, a bawl dingin kei hong sam uh a, sanginn Hostel pan pusuak in ka va bawlsak a, zingmeh in ka nei uh hi. A zing ciang pan kipan akgil kah ding om nawnlo hi! Itna hang hi.\nZAM palaite in Zingmang Pa Hang Khan Lian bek hilo, ko a nungzuite nangawn itna lianpi tawh hong tutpih in nitak ann hong nekpih uh a, zan nih bang ihmu lo khin nangawn maitai takin hong khawlpih uh hi. Nitak ann lah lim, gil lah vah, Singapore ka ciahkik ding bang uh a hun hong suantoh pih liangin hong it in hong thupi bawl uh a, Zomi te ki itna VAPHUAL lungsim taktak ahihna kilang semsem hi.\nKhawlkhawl tale ung khawlcim ngeilo ding, gengen tale ung gen khin zolo ding ka hih man un zan 11pm ciangin ‘guai’ ciin aam pipi in ka kikhen bawlta uh hi. Ka ciahna ding uh Bus in a kongkhak na khak nailo deuh a, ka lut khit lian uh leh a kongkhak kikhak in Times Square gei teng meivak pempem a, ko lah lungzuan luankhi tawh ka mit uh a ziing ciciai hi. Uliante nung zuih lah nuam, uliante a vaidawn, a tutpih Zomi makaite lah thupi in zahtak huai… Mai kum ding ngaklah khinta ing!\nZomi khempeuh i omna mun ciat ah Khuado thupha in i innkuan sungah thupha namcin hong tungsakta hen.\nA nuamzaw in maikum ciang awleh!\nTakkheh Zomi 🙂\nPS: Cidam a pai in zingsang nai 5am in Singapore ka tung uh a, inn kongkhak ka hon lian ciang 5:35am hi in nai 3 ka ihmut khit ciang zingtho in gam leh minam maban zom dingin ka sepna lam ka manawhta hi….\nPrevious: Lungdamna Pulakna ( Pu Ngin Za Langh Sihna, Kivuina Vai ah)\nNext: ZIOK Board of Directors Meeting a (1) Veina Leh Panmun Te Taangko Na\nItaly, Milan khuapua ah meileng tuahsia, mi 3 si in adang 13 liam


url: =Thuthak Tomkimcing 22 Sep 2014 :: ZOMI DAILY\nThuthak Tomkimcing 22 Sep 2014\nposted on 24 September 2014 at 1:23 am Lomkholna: Hauthang, Myanmar, News, World, Zomi\nA. Khuata khantohna ding gamnih kipawl kiho liim.\nMyanmar gamsung singtang khuata te khantoh nading thu tawh kipawl in Cidam na, Pilna, Neek leh dawn, Lampi leh Mei , Ankung ciin siamzia cih te vaihawm sak nading Korea pan in Mr.KIM,Young Mok makai in Myanma kumpi Thein Sein tawh 2014 Sep 22 Nay pyi taw ah kimu khawm uh hi. Hih mun ah Korea gampua palai H.E.Mr.LEE, Baek-Soon zong kihel thei hi. Myanma kumpi in Korea te tung a, sum leh nate bawlsiamsil zia lam hil ding in huhna ngen uh cih kiza hi.\nB. Special Tree Planting Ceremony in Hakha\nGamsung Singkung it’ Kumsim singno suan, Hoihpaal sak’ cih thulu tawh kizui in 2014 kum Chin State gamsung Singkung thusa lam te makaih na tawh Special Tree Planting Ceremony min bul phuh in Hakha -Gan gaw lamzik pi dung tai kawk 2miles,5 furlung na mun ah 2014 Sep 22 zinglam daak 7 : 00am hun in bawl uh hi. Pu Hung Ngai makai in singkung namkim 1000 khat suan dammdamm uh hi.\nC. Paletwa ah Khumi Kumthak bawl ding.\nKawl lutal mimal zah zong kipha nailo Chin state sung pan khangkhia minam te in tuuk tunzawh anlak khit Kumkhen KHUADO pawi Zomi te in aneih bang in sanggam te zong nei tek uhhi. Sanggam ten in KHUADO cih min vawh lo in min tuamtuam neisak in KUMTHAK cih min vawhna tunto uhhi. Tu in hong tungding November 30 pan Dec 1 hun sung in Chin state Paletwa khuapi ah Khummi kumthak bawl ding in kigingta uhi. Gambup laigelh siam te, Media te leh Lasiam minthangte sap sawm uh hihi. Ahun kituak lo, Kum cin Kum thak, Khuado Chin state sung ah ahi bialbual om pen Khang masa kumpi nasem thunei te kiciatloh gitnatloh na khat zong ahihi. State sung ah kumpi zumkhak Khuado Holiday diktak ani ding kician tak ngah khiat huai mahmah ahih lam kilang hi.\nD. Maven Space kha 10 khit teh Mars zawizui thei.\nKhuavel minthang Pilsiam ciim Nasa te in Mars kici Leisaan tungpi pianzia thucin thutang theih khiat nading in Maven space khat abei sa kha sawm hun lai in khah khia uh hi. Tu in Mars kual taina zawi mun (Mars Orbit) sung tungto ta ahih man in kipaak na thu tangko khia uhhi. Maven in Mars sungthu diktak tak kan teltheihna mui buntak in nei zo nailo hi cih pilsiamciim te in mu khia uh hi.\nE. Myanmar kizeem siam minthang nih tuipi piau paina pan si.\nMyanmar gamsung ah aminthang tuipi piauzang khawl mun nuam Ngwe Song khuapi EMERAL SEA HOTEL ah 21 Sep nitaak lam daak khat kim pawl in video kizaih ding zin atung mipuah mizeem siam minthang Kyaw Nyaing Oo ( b) Phyu Sen leh Luo Mon Win Muang (b) Nge Nge te nih kipaak tak in tuipi piau ah tui bual in akimawl uh leh tuihual in athuk na lam ah huaipingpei ziau ahih man in anih tuak un si uhhi. Ngwe Song palik te in aluang la uh a, Yangon apain na uh 2014 Sep 22 sun hun in tung hi. Video kizaih ding te zong dahmai tak in ciah phot cih kiza hi.\nPrevious: Tulaai leitung Thuthang Tuamtuam Updates September 22, 2014\nNext: Tulaai leitung Thuthang Tuamtuam Updates September 23, 2014


url: =TATE IT DAN ZONG SIAM KULHI VEH AW. Agelh – Rev. Thang Do Khen - Laibu Saal\nHome > Thuluui/Articles > TATE IT DAN ZONG SIAM KULHI VEH AW. Agelh – Rev. Thang Do Khen\nTATE IT DAN ZONG SIAM KULHI VEH AW. Agelh – Rev. Thang Do Khen\nTATE IT DAN ZONG SIAM KULHI VEH AW\nAgelh – Rev. Thang Do Khen\nPastor of zcf- canaan ,Malaysia\nKong it Zomi ulehnau,\nLeitung galpi khatna khit Germany gam thonginnpi khat sungah a ki it mahmah thongkia mi nih na om hi.A nih tuak un mithat hi a, a ki thahlup ding ni uh ngak a om ahi uhhi.A kithah dan ding pen khau tawh khai lum ding ahih kei leh setpi tawh a gawng kitan zaw ding ahihi. Tua pen amau ki telsak ding ci se citciat hi. (A nuam zaw bel om tuan kenteh maw) Tua lai ah amau mah bang mithat thahlup dingni ngak mi 100 val bang om ci zen hi.Amaute min pen John leh Mark hi a, neu lawm khangual ki-it mahmahte ahi uhhi.\nJohn leh Markte nulehpate pen mi hau, mi nuamsa sanggam numei pasal tawh kicing innkuan nuamte ahi uhhi. Tua bek hilo in Pasian a it, Pasian a zahtak Pawlsung Pawlpua ah zong khualehtuite suanlehmuante zong na hi lailai uhhi.Amau zong nuamsa lua uh ahihmanin a tawp na ah hilh zawh nawnlo dongin gamtat sia uh a,nikhat ni-in mi hong that khamawk ta uh hi. John pen a nulehpan it lua mahmah ahih manin Thukhen mangte leh Palikte mai et in misi lamte tawh kilemna bawl simin thongkiat nading pan honkhia uh hi. Mark ahih leh a nulehpa ten a lawmpa John bangin na bawllo uh ahih manin Palikten man in thonginnpi va kidenna pah vingveng hi.\nThong sung a tun ciangin a pualam tawh na kikhai lua mahmah ahihmanin nuamsa hetlo in kap in khitui luang luang mai hi. Mithat ahih manin puan sanpi khat kisilhsak pah hi.Tua puan sanpi pen thahdan thuak dingte kithah ni a tun mateng a kisilhsak ahihi. Hithu a theih ciangin dahin, lau in, lungleeng in hehpih huai mahmah hi.A lawmpa John phawk in hamphasa mahmah hi. A nulehpate tungah heh mahmah in, khasia mahmah a, mudah zo liang hi.\nHunte hong beibei a, maikha ni 15 ni zingsang nai 12 lian kithat ding mi 12 sazian suanglaipi tungah kisuang ta hi.Tuate sungah John zong na kihel hi. Palik ten smpah a,na nulehpa tawh na kimuh nop leh tua ni zingsang nai 10 pan nai lang sung kimu theiding cih vaikhakpah hi.Tua thu a zak ciangin Mark zong lau mahmah in,zan thapai ihmu theilo in a bei dongna pan Zeisu tawh na kimu kha hi.\nA sawtlo in a lawmpa John tawh lametlohpi in kisilna tuikuangah na kituak kha uhhi. John pen a lawmte tawh a kitot na pan in nupi naupai laikhat na that kha leuleu a,thukhen mangte kimai et thei nawnlo ahihmanin thong sung a va tung ahihi.Amah zong thong pan in puansan tualpi khatmah tawh na ki dawn tuahpah hi. Banghangin puan san kisilhsak cih thu zong Mark in a gen ciangin John zong laulua kisa in ling kelkel liang hi.An nee zolo, tui dawn zolo ihmu theilo lai uh ahihman in a nini in gawng semsem in mi thatzo ding mellehsa zong nei nawnlo ta uhhi.Kisik in kapkap uh a,ahi hangin bangmah phattuam na om nawnlo hi.\nTua bang kawmkal pan in thongkiate ading lungdam huai mahmah thukhat hong ging hi.Tua thu in bang thu hiam cih leh Kumpipa kum (50) cin lungdam na pawipi kikham dinga, "thongkiate khempeuh zong kikhah khia ding ( Amnesty)" cih thu ahihi. Mithatte nangawn khah ding cih thu kiza hi. Hih thu hangin John leh Mark te lawmta zong ihmu theilo liang in lungdam leuleu uhhi.\nA zingsang ciangin thongkiate a banban in sam in ciahsak uhhi.Mark nulehpate zong thong kongah tapa dawn dingin na ding thiutheu ta uhhi. Mark zong a min kisam tautau a zak phet in thakhat in hong diangkhia pah a,a nulehpa tawh kimu in nuamsa mah mah uhhi.A innkuan un lungdamlua uh ahih manin maizum khuallo in Pasian hehpihna hong phat ziahziah uh leh ansaipi khat sung buppi thawnpah ziah ziah a, mikhempeuh daipah khipkhep uhhi. Banghang hiam cih leh Mark in Zeisu tawh a kimuh khak na thute teci napangpah ziahziah ahih ciang a mi khempeuh in lamdangsa uhhi.\nA lawmpa John' nulehpa te zong a tapa dawn dingin hongpai kheu kheu uhhi.Mi bei keeita John lah hong paikhia thei peuhmahlo hi. Palik te a dot uh leh John pen theimah ung. Amah pen mi tampi na that kha mawk ahih man in kisuaktasaklo hi, amah pen mai kha ni 10 ni zingsang 12 lian in kithat ding ahihman in na kimuh nop uh leh nai 10 lap in hongpai un,nai lang sung kimuh khuan om ding hi,ko kong huh theihna uh tua ciang bek hi ci-in a nulehpate theihsak na laikhat zong piapah hi.\nJohn kithah ding ni zingsang nai 10 lap in a nulehpate a tapa tawh kimu dingin hong tungta uhhi. Ahihangin John ahih leh nulehpa mu dingin hong pai khialo hi.Palikten a va sap uh leh utlo, ken munuam keng,ka nulehpa mu ngam keng, hih lai na piaksak in cin Palikpa lai ip khat pia hi. Tua lai sung ah" Kong it ka nulehkapa..Ka lawmpa Mark pen a hunlap in thongsungah thuhilhna ngah kha ahih manin a hunlap in suakta a,kei ka hih leh ka nulehpate it luatna hangin a si ding ka hi ta hi,ka lungleenglua ahihmanin hong mu ngamlo hi zaw ing. Tui buasa kiluak kik thei nawnlo hi.Ka sih hunding nai ta a,nai lang bek in samlai ahihmain kei hong manggilh ta unla, lungnuamtakin na ciahkik un,...laikhak nong it mahmah uh, na tapa hai keimah John" ci-in lai khat na nusiat hi. (Hih thu i et ciangin John zong Mark mah bangin a hunlap in thu kihilhna thongsung va tungkha hi zaw leh anih mah un suakta khawm thei taktak ding uhhi. John nuleh pate in a tapa John a itluat manin sihsuah zawsop hi ci leeng kinial zolo ding hi.)\nZomi ulehnaute aw hi thu limtakin ngaihsut huai mahmah hi. Tate itlo, tate ngailo kuamah ki omlo ding hi.A hizongin "tate it dan zong siam kul hi veh aw" ci ni maw guai. Laisim khempeuh Topa kha siang tho in hong lawngin hong telsiamsak ta hen. Amen.\n*(Naupang khat a neulai-in lampi man tawnsak lecin, a teek dongin lampial nawnlo ding hi...Paunak 22:6 )\nfrom: Thang Do Khen<tdkhenmb@gmail.com>\nto: ZD Group <zomidaily@googlegroups.com>,\nZomi Daily <zomidaily@gmail.com>,\ndate: Sun, Aug 28, 2016 at 7:27 PM\nsubject: [Zomi Daily] TATE IT DAN ZONG SIAM KUL HI VEH AW\nItem Reviewed: TATE IT DAN ZONG SIAM KULHI VEH AW. Agelh – Rev. Thang Do Khen Description: Rating: 5 Reviewed By: Cinpu Zomi


url: =Lasiam Cicing in khuithak khat tohkhia hi\nZomi sungah laphuak / lasa siam thak tuamtuam kibehlap zelin, tuate' sung pan Lia Cicing (Tulsa, USA), Zomi lasiam lia Lialian i naunu in zong Pasian minphatna la " Heh Hong Nem Sianmang " cih lakhui (Album) thak khat hong bawlkhia in, tulaitak Tulsa khuapi akipan USA gam sungah Audio CD tawh hawm khia in, a sawt loin, Europe , Asia le gam tuamtuam ah hawm khia ta cih kiza hi. A late zong a ma phuah ngiat (Own tune) vive hi-in hoih thei mahmah ci hi.\nLasate pen Lia Cicing le Tulsa khuapi pan Zomi khangthak lasiam ahi., Lia Khawmniang, Tg.Muanpi, Tg.Mungleuh leh Tg.Mangpi te hi uh a, tuhun khangnote' deih nam vive hi-in la-aw le lamalte zong ngaih thei mahmah cih kiza hi. Zomi numeite sungah laphuak / lasak a thuah khawm thei numeite' sungah khat hi dingin kilamen hi.\nMusic : Brady Street Records Studio\nBass : Pum Pum ( Nung deuh a hong nusia)\nGuitar : Thawngkim (Hosanna Studio) & Bohn Bon,\nKeyboard : Sian leh Drum Program- Brian Osborn,Drum-Khup Tawng\nHih Khui tawh kisai a kizuakna/ hawm khiatna mun le gamte ah a kua maciat in teisawn (Copy) sak loin,minam le Pasian zhtakna tawh Original mah leisak tangtang leng amau in zong suplawh lo tuam ding uh ahi hi. Abeisa USA Zomi khawmpi sungah zong Lia CiCing ngiat in zuakin kikhawng mahmah cih kiza hi. Gam tuamtuam ah a kingahna mun dingte zong a hun zui-in hong zasak zel ding cih kiza hi.


url: =Gul it mahmahkhat agulkhawisa in viallum :: ZOMI DAILY\nposted on 26 January 2018 at 8:54 am UTC+9:30 Lomkholna: Britain, News, Sawltak, World\nBritain gamsungah gul a it mahmahkhat, akhawisa gul in kawilum, viallum cih SCMP pan kiza hi. Tua gulpen African Rock Python akici tham namte hi a, asauna 2.4 Meter bang asaukhat ahihi. Tua gulpen aminzong phuahsak in “Tiny” cih min avawhsak ahihi.\nGulkhawipa pen amin Dan Brandon kici a, England, Hampshire sungah ateeng ahihi. Dan Brandon in gulpen itbawl mahmah in, innsung ganhing “pet” bangdan in innsung ah akhawi ahihi.\nAgul tawh lumkhawm in, agul in akawi in akinei hidinghiam, Dan Brandon ii pumpi tungah kivialvial in, aviallum hiding hi ci’n sihnathu akankhia Coroner khatin genkhia hi.\nDan Brandon ii anu in agenna ah atapa pen alupna Bedroom sungah asisa in kamu a, agei ahzong agulkhawi kamu hi ci’n genkhia hi.\nCoroner Andrew Bradley inzong Dan Brandon ii sihna pen hih Python gul hangmah in asi hiding cihi.\nPython gulpi in aheh in aviallumbel hiloding a, ahi zongin angailua, a it lua in Dan Brandon ii pumpi tungah kivialvial in, asawt ciangin naklahsak in, aviallum hiding cihi.\nDan Brandon pen gul a it mahmahkhat ahih mahbangin alutpna Bedroom sungah gul akigawm in 9 bang khawi ciliang hi. Hih aviallum “Tiny” acih Python pen adang gulte sangin hatzaw, khauhzaw in limtak a etcik phadiakkhat ahihi.\nMore: China ah numeikhat in sumbawlna in Cobra Sokval gul tampikhawi\nAdangdang gulte sangin thahat, thakhauhzaw ahih manin, Dan Brandon in tua Tiny gulpen agawl ahzong kivialsak ngamlo cihi. Dan Brandon in kum 15 aphak akipan innsung ah gulkhawi akipan hi a, asih in kum 32 phakhinta hi.\nBangbang ahi zongin ganhingbel ganhing himawk hiven maw….. Sawltak #zomidaily\nPrevious: Bangci bang vangik pan tawlnga ding?\nNext: Khial lua ing ~ T. Van Biak Fa


url: =2012 MISSION FIELD VAANNA – Tears Gospel Ministry\n2012 MISSION FIELD VAANNA\n2012-01-16 September 23, 2016\n7.1.2002 (Saturday) ni zingsang nai 4:30 in Kawlpi panin Kanpalet zuanin ka pai uh hi. Mission Director Sia Kham Sian Pau leh Khitui Gospel la makaipa Evan. Lian Min Thang ten hong zui thei uh a, Sik sakol malangte tawh ka pai uh hi. Pasian in hong lamzangsak ahih manin Kawlpi panin Kanpalet tai 200 val ni khatin ka tung zo uh hi.\nAntang ip 130 thum kikhawm khia thei a, khua tuamtuam panin antang pua dingin hong pai ciat uh hi. Nuntak haksa mahmah uh ahih manin nuam mahmah ciat uh a, piak tham mahmah uh hi. Taksa leh kha ah ih puah ih zun ding kisam mahmah lai uh hi. Pasian in thupha pia ahih manin innkuan tam thei bilbel uh a, tate nek leh dawn ding, sangkahna ding cihte buaipih mahmah uh hi. Zawn luat manin tate lai sim ding zah a simsak zo lo tampi om uh hi. Mai lam hun ah Hostel (Bawda) zong nei zo leng pilna lamah khang to mahmah ding uh hi.\nIh Mission Director ahi Sia Kham Sian Pau kum simin pai den ahih manin it mahmah uh hi. Mimal zui-in antang kihawm ahih manin innkuan tamte in a ipipin ngah zo uh hi. Meigongte, tagah leh mipoite kitam piak deuh hi. Kanpalet Township Baptist Association Hostel a om sang naupang teng zong antang leh sum tawm ciat kipia hi. 2009 kumin zong khatvei tu a mah bangin antang kihawm ngei zo hi. Hih bangin huhna ih piakna hangin Missionaryte nasepna lawhcing tuam mahmah hi. Khristian hong suak thak om den hi.\nPakawn khua a om Missionary Sia Khai Cin Kap’ Nu ahi, Pi Cing Za Ciin kivuina han mual ah ka va pai uh a, thungetna ka va nei thei uh hi. Khitui Gospel Mission Nasepna ah a luang a phum masa pen suak hi. Sia Khai Cin Kapte innkuan pen Khitui Gospel Mission nasepna ah ma a pan zawh uh kum 8 hi ta, 2012 pan 2012 term khat ki ap to lai uh ahih manin Khitui Gospel Mission Nasepna ah kum 10 a sem ding uh ahi hi.\nTopa Pasian adingin a nuntakna a pia C.C.O.C palai Vungh Khan Kham han zong ka va veh uh a, lopa in na tum ta ahih manin lopa teng ka vat siang uh hi. Khitui Gospel Missionaryte in a koih uh KHITUI GOSPELTE’ PHAWKNA kici pak bel zong na lui mahmah ta in a pak zong na keu ta hi. A han lopa in zam khumin phawkna pakte a vul hangin Topa adingin a nuntakna a piakna thu pen vul ngei lo bek tham loin palh pha semsem zaw hi. Hih Vungh Khan Kham han ah Khitui Gospel Missionaryte in kum simin thunget khopna khatvei ta nei zel uh hi.\nPasian a it mahmah min pulak ding a phal lo Pasian’ tanu khat ii vaihawm siamna tawh a kibawl Khitui Gospel Tuikhuk zong ka va en uh hi. Gam lapi panin Thai pipe hoihte tawh tui a kilaksak hi a, Pakawn khua zangin nuamtakin tui zang ziahziah uh hi. Khitui Gospel Mission Nasepna tungtawnin Nuntakna tui kha lam pan hi ta leh taksa lam pan hi ta leh kham takin dawn thei ta uh hi.\nKanpalet ka om sung uh Pakawn khuazang in an hong nekpih uh a, Khauhthu khua aitangin zong an hong vak uh hi. Kanpalet Township Baptist Association zumpi ah hong tungsak uh a, an nek tui dawn a bei khempeuh zong amau inntek sem pah uh hi. 11.1.2012 Wednesday ni zingsang nai 4:00 in Kanpalet panin Kawlpi zuanin ka ding khia leuleu uh a, ni khat thu mahin Kawlpi cidam takin Pasian in hong tun pih hi. Pasian min thang ta hen.\nkhitui gospel tuikhuk\nPauno leh puteek\nPi Cing Za Ciin han\nVung Khan Kham han\n2012 AH PASIAN LEH ZOMITE ADINGIN BANG IH SEM DING HIAM?»


url: =Kigensiat A Hoih Mahmah Na!\nZomite siam mahmah khat – kigensiatna – pen a hoihna om hi, cih scientistte’n gen uhi.\nKigensiatna – omdan, cindan ginalote genna – in khua leh tui limtak hong keem zaw in, a mi gensiapa/nu zong cidam (a stress level niam) zaw hi cih UC Berkeley ah thukanna khat pan kimu khia a, San Francisco Chronicle in suah khia hi.\nThukan mite’n kimawlna ah kikhemna a omnate pan thukan uh a, tua bang kikhemna a mute a “heart rate” uh khang in, tua kikhemna midangte tung ah a gen sawn uh ciang in a heart rate uh kiam leuleu hi, cih mu uhi.\n“A tangpi in kigensiatna (kigenna) a sia in kituat in, kigenna zong hoihlo ki ci hi. Ahizongin, kigenna om kei leh khua leh tui kiukna (social order) sia in miginalo leh nasep hoihlote in hong ukcip ding hi. A taktak in kigenna pen a hoihna ding uh deihna takpi mah tawh a kigen hi. Tua ciang in ei mahmah i lungnuam sak a, cidamna ding in zong hoih hi (It’s therapeutic).


url: =Sawlna (Inspiration) :: ZOMI DAILY\nposted on 8 January 2015 at 10:41 pm Lomkholna: Article, SuanghDal\nPa in kei ong sawl bangin note zong ka ong sawl hi (John 20: 21)\nPawlpi khat ii vaipuak lian pen mission nasep ahi hi. Ih mission nasep nadingin Pawlpi in budget bangzah geel? Mission kuan dingte in Lai Siangtho a hilh thei hiam? Upna maan a pom hiam? A piangthak takpi mah hiam? Cihte a thupi mahmah ahih manin ngaihsun taka sep ding le awlmawh pen-a neih ding thupi mahmah hi. Missonary sem khat pen Jesuh Khrih ii sawlna ngah ahi hi. Mission nasepna ah mite’ deihna thupi masa lo a, Jesuh’ thupiakna thupi masa zaw hi. Mite ahih leh hauhna daupaina thupha thupha bekbek ahi hi. Inn le lo, ann le tui, nik le puan, pilna le siamna, minthanna le vangliatna (materialism & power) vive mite in lunggulh uh hi. Ahi zongin Jesuh’ thupiak ahih leh mikhempeuh nungzui hoih suak sak dinga, Pa Ta Kha min tawh baptize ding ahi hi. Pianthakna (born again) ahi hi. Ye must be born again. Na pianthak loh phamawh hi.\nMission nasep nadingin ih ngah sawlna (inspiration) pen a mailam pan kaihna hi loin ih nunglam pan sawlna ahi hi. Mai lam ah ih ngah theih ding Ordination, MC, Khasum, min le za, lawhcinna le gualzawhna cihte ii tawsawn sawlna (inspiration) hangin mission a kuan ih hih khak ding lunghihmawh huai mahmah hi. Tua banga a gamta kha ih hih leh “Aw, Topa nangmah mah in kei ong hawl in. Ong sawl in” ci-a, Tuiphum pa John bangin Topa adingin lampi a sial, Topa adingin na a sem taktak ih hih nadingin kipuahphat huai mahmah hi. Tua pen Sawlna maan (inspiration) taktak ahi hi. Topa pen ih nung pan hong hawl Pa ahih kul den hi. Tulai Mission nasepna ah mi tampi takte pen\nhauhna le daupaina (prosperity and wealth), lawhcinna le gualzawhna (success) thute in amai lam uh pan bawng nakpheh bangin kikai sak uh ahih manin Lungdamna thu a cih zong thei nawn lo bek loin, amau mahmah a Lungdam zo lote suak uh a, Gammial mite in Christiante hong um zo lo uh hi. Thuciam Thak sung mite in ahih leh Jesuh pen a nung uh ah koih in tua Thu kisawl sak bek uh hi. Tua thu mah suut le gen belin nei uh hi. Tua message (Lungdamna Thu) a gensiam, a puak siam, a hawm siam, dingin kisin huai ki-ap huai mahmah hi. Mission nasep nopna a hang pen Jesuh’ Sawlna ahih ding thupi penpen hi. Tua Jesuh pen nunglam pan thauvui bangin a henhen a tahtah in kidim sak ding thupi masa hi. Missionary pa pen thautang hi a, a nunga om Pa pen thauvui ahi hi. Tua ih thauvui pen Jesuh ahih leh thauvui pha zo bek ding hi. Jesuh pen ih nung pan ong sawlpa ong tawsawn Pa hih sakna le tua ong sawl Pa’ nasep citak taka ih sep ding pen Sawlna (command) ahi hi, cih a thakin phawk ciat ni. Sawlna na sem hiam?\nTulai hun in mission nasepna ah a lauhuai mahmah thu khat pen mite’ duh le deih bulphuh masak khakna ahi hi. Missionary pa in Topa’ sapna le Topa’ sawlna bangin gamta loin mite’ deihna le sapna, mitesuangdal zaknop le lunggulh daan thute tawh a pattah khak ding lauhuai mahmah hi. Topa’ ong sawlna thu mite’ sandan, duhdan le deihdan thute tawh sukphiat sak loh ding thupi mahmah hi. Mizawngte mihaite veina pen Kha mangthang veina hi nai lo hi. Mite’ kisap na guat sawm leh na guan zo dek suai kei dinga, na guat sunsun kitot lawh ding uh a, nang nangawn na minsia ding hi. Topa in ih deih ong guan lo a, ih kisap Jesuh a lian penpen letsong ong pia nuam masa ahi hi. Mite’ kisapna lian lua hi. A zawng a hai a mawl mite hehpih huai mahmah uh hi. Mite’ kisap huh zawh ding thupi hi (Support). Mite pilna pattah huai mahmah hi (Education). Ahi zongin Jesuh sawlna in mite lapsang gawp ding, pattah gawp ding hi pah lo zawin, Jesuh’ Sawlna Thu vei ding na hi masa zaw hi. “Note pai kawikawi unla, midang khempeuh keima’ nungzui mi suak sak un…” Hih thu pen Missionary te in a paina mun mite’ ci le sa sapnate a bulphuh luat uh ciangin hih Jesuh’ Sawlpina Thu pen kimang ngilh pahpah hi.\nInnpi Lopi ih lam zongin ih Thupuak (the Message) a thanem leh mission ah lawhcinna maan taktak kimu zo lo kha ding hi. Mission nasepna ah hong tawsawn hong sem nuam sak Sawlna pen Jesuh le a Singlamteh (Jesus Christ and Him crucified) Thu ahi hi. Mite’ lungkim nading le eimau lam-et le ngaihsut tawm thute kinakpheh kaih sak loin Jesuh kihawl sak ding hi hang. Mite eimau nungzui suah sak ding hi lo a, Jesuh’ nungzui suah sak ding ahi hi. Missionary te pen Jesuh’ tawsawn Sawlna ngahte hi ta hen! Amen!!!\nPrevious: Queensland Brisbane zinna\nNext: Christ’ a Pasian deih leh gel


url: =Innte Leh Vante Zuakna ~ MUC\nInnte Leh Vante Zuakna\nAdmin 10:06:00 AM Articles, Religion Articles\nLeitang leh inn a neite in, tuate zuak in tuasumte tawh Pasian nasepna a kisam mahmah na munah huhna piazo ding hi Topa in ci hi.Hih banga a sep manun lungnopna a ngah uh ciangin Pasian in muanna tawh amau tunga, a ap sumte kha gupkhiat nadingin vantung sumkholna sungah aguan ding uh hong om tawntung lel ding hi. Gupkhiatsa khate inzong a banah Christ aadingin amau angsung ding nialna, kidek kidaamna, thumaan-na leh cihtakna hong nei ding uha, Pasian kiangah a sumpite uh hong paipih ding uh hi. Hih pilna leh siamnate hangin a dang khate zong hong kikhel ding uh hi. Hi bangin nasep hong khang toto dinga, Pasian silpiakte deihna hong kilang ding hi. Topa’ hong piak hi cih thei-in Topa’ neihsakem citakte’ tungtawnin Topa’ tungah vangliatna hong tung kik hi.\nPasian nasep nadingin hih veina tawh thuum nate nei-in pawlpi sunga sum kisap nate i pulaak ciangin veina nei Pasian thu LaiSiangtho a umte in thupi takin hong gamtang uh hi. A neihsun dangka san pianih a piak khiat man-a pahtawina a ngah mizawng meigongnu mah bangin amaute in zawng ta leh ahih zawhzah uh a piakhia uh hi. Tua bang mite in, amau kisapte nangawn lei lo-in mi dangte’ aadingin piakhia uh hi. Ahi zongin mi tampitak mahin a inn a lote uh amau nopsak nading bek mahin zangin, a sumte uh Pasian nasep nading a zatkhiat zah dingin LaiSiangtho zong um lo, Pasian zong um lo uh hi. Hih bang mihingte’ aading Topa honggen thu in kawkpha mahmah hi. “Naneih nalamte zuakin mi dangte hawm sak in.”\nMimal Kimakaihna Lamen\nMizawng pawlkhatte in keikiangah lai hongkhak uh a, ka inn ka lote uh zuakin a kingah sum tengtawh Pasian’ na sem le ung a kilawm diam hongci uh hi. Pasian’ na, sep nading sum kisam cih thu a zakuh ciangin a lungsim uh sukhalua ahih manin amau aading nakhempeuh a bawlsak Honpa’ aadingin nakhatpeuh kasem nuam uh hi ci uh hi. Tuabang mite’ tungah ka gennop thu in na inn neu nonote zuakkhiat ding no nasep hi lo hi. Ahi zongin Pasian kiangah nang mahmah pai-in, pilna hong piak ding na thungetna pen Pasian in hong dawng taktak ding hi. (5T-733,734).\nNeih leh Lam Khantoh Ding Sangin Kiamsuk Zawkna\nI sanggamte in a neihsate uh behlap-lap lo dinga khiam tading uh hi. Eite in a hoihzaw gamah a pemding i hi ta hi. Tua mun pen vantung gam ahi hi.Tua ahih manin leitungah a om ding i hi kei hi. Tua ahih manin na khempeuh hisak sitset ni.\nI neih i lamte bangmah a matloh hun hong tung ta ding hi. Sahang ciaptehna a nei lote vanzuak theih loh nading leh lei theih loh ding hun hong tungta hi. (5T-152).\nHaksat Hun Aading Kigin Kholhna\nHaksat hun ciangin innte leh leitangte mi siangthote’ aadingin kimanna nei nawn lo hi. Banghang hiam cih leh amaute a heh mahmah mite’ mai-ah tai ding uh hi. Tua hun ciangin Pasian gam aadingin a neih a lamte uh kizuak thei nawn lo ding hi. Tuabang haksat hun a tun ma in mi siangthote in hong nawngkai sak theina khempeuhte phiatkhia sianga suplawh liangmahin Pasian tawh kiciamna bawl ding kei hong lak hi. Amaute in a neih a lamte uh Topa’ biakpiakna tau tungah ap uh henla, lunglut tak leh veitak in Pasian’ kiangah bang mawhpuak nei kahi hiam ci uh hi leh, Topa in bang hunin a vante uh zuak khia ding cih hilh ding hi. Tua hileh haksat hun ciangin amaute a nawngkaai sak khat zong om nawn lo ding uh a, tangzang mahmah ding uh hi.\nA zenzen in amaute in a vante uh it in, bangsem ding ka hiam ci-in Pasian a dot kei-uh leh Pasian in zong hilh tuan lo dinga, a neih a lamte uh kem tentan ding uh hi. Haksathun ciangin a neih a lamte in amau mai-ah mual pumpi bang dinga, amau mah delh pekin kisiacip ding uh hi. A zuaknop uh hangin zuakthei nawn lo ding uh hi. Pawl khatte bang a nuai aabangin a thuum a taauna ka za hi. Pasian nasep in thanem in zekai mahmah hi. Pasian’ mihingte’ tungah Pasian’ thu duhna kial tung hi. Akisamte piakkhiat ding ka hanciam kha kei uh hi. Tu-in kavante uh bangmahin kimang nawn lo hi. A zenzen in kizuak baih thei hi leh vantungah sum tampi kikhol thei ding hi.\nSuplawhna khat ahi, khangto lo zaw in kiamsukzaw a, mei in a kattum lam kamuh khat a om hi. Pasian’ mite’n a neih a lamte uh thakhat in a zuakkhiat dinguh Pasian in phal lo hi cih kamu leuleu hi. Ahi zongin amaute in thuhilhna mangnuam uh hi leh Topa in banghunin bangsemding cih hilh lel ding hi. Topa’ hong paikik ding tawh kisai-in nidang lai-in mipawl khatte in a neih sate zuak khiat ding ngaihsun uh hi. Pawlkhat-te in a kisap hun dong kep lai ding khuan ngah uh hi. Athu ala hong om takciangin a zuak khiat ding uh ahi hi. (EW-56, 57).\nLeitung Tawh Hencip Nading Khau Om Lo\nPasian nasepna zaisemsem ding hi.Topa’ mite in Topa’ cianpiak nathu mang uh hi leh a nunung mei tawh kihal hunciangin a kaangtum dingin amau khut sungah van tampi om lo ding hi. Ngetin a nek theih lohna, gutate in a guk theih lohna munah khol khin uh hi. A lungsim sungah leitung tawh a kihenkhop nading khau khat zong om nawn lo hi. (1T-197).


url: =Ukraine in agam mite ngimna dingin Missile koihhi ci ~ TK Lian :: ZOMI DAILY\nposted on 13 February 2017 at 7:44 pm Lomkholna: News, Thangkhanlian, World\nFeb. 13, 2017: Russian Investigative Committee ten tu ni-in Ukraine galkap ten Ukraine nisuahna lamah a gammite ngimna dingin nautangte ten’na munah Tochka-U (SS-21 Scarab) tactical missiles koih beh hi ci hi.\nOSCE-a Russiate palai (envoy) Alexander Lukashevich in Ukraine nisuahna lamah buaina a kibehlap manin Ukraine galkap ten galvan liante (heavy weaponry), tanks leh Tochka-U systems nautangte ten’na munah zanhal in koih kik hi ci hi.\n“Hih bangin mi lom thah theihna ding leh siatsak theihna ding galvan (weapons of mass destruction) — Tochka-U tactical missile systems pen buaina ah zat ding leh nautangte ngimna dingin Ukraine galkap ten nautangte ten’na munah a koihna thu pen nial theih hilo a, lai pomawh tawh lim takin in kiciamteh (documented) in kingah hi ci-in OSCE committee spokeswoman Svetlana Petrenko in ci hi.\n#Behlapna: OSCE i cih pen Organization for Security and Co-operation in Europe a cihna hi a, gam kiim-ah bitna leh muanna a omna dinga kipawlna (Regional security organization) hi a, political negotiations leh decision-making lamsangah theihkholhsakna piakna ding, buaina dalna ding, management lamsang buaina ah kipawlna forum dinga kibawl ahi hi.\nOSCE pen leitung adingin security-oriented intergovernmental organization kipawl khopna gol pen ahi hi. Source: Sputnik and Wikipedia/ Thang Khan Lian\nPrevious: Klang Valley sungteng 4km nuai ahihleh RM0.99 tawh Uber Taxi kituangthei ~ ZD\nNext: Malaysia, Pandan Indah vengah Myanmar nupi khatleh naupang 2 kithatlum ~ ZD


url: =Buhcim kamkhat ading ~ Lian Tuang :: ZOMI DAILY\nposted on 11 March 2020 at 12:49 pm Lomkholna: Article, Liantuang\n2014 kum kipat lam pan kipan ka nu zato ka paipih kawikawi uhi. Cinat luatna nei mello ahih hangin damdam in kiamkiam mawk hi. Ka gil kial kei cici lel in bangmah ne mel lo hi. Zato mun nih mun thum bang ka laihlaih uh hi.\nA tawpna ah siavuan khat in lawm aw na nu pen a gilpi bawkin at kul in teh seh thum suah seh nih kisia khin limlim hi. I at hang zong damkik ding lamet tawm mahmah hi. Na innkuan un hoih tak kikum un. Hih lai ah ahi thei bangin kibawl ding I hihiam. Lamet om lo veve kilehkik lel nung na ci uh hiam. Ahi zongin na hih zawh uh leh Lamka, Mandalay le Yangon khat zawzaw ah pai le uh cin ong deih sak ing ong ci miau hi. Kikumkum in Yangon pai ding ka khentat uhi.\nYangon ah Siavuante cihna bangin zato mun thum mun li ah hoih takin ka kilakpha leuleu uhi. Lungtang, sin, gilpi,…, kicing takin ong vel uhi. Zato kilahna result teng a kingah ciangin ka nu pen a gilpi a na mawkmawk hi loin cancer natna hi a, damkik zo nawn lo dingin, a tam pen kha 6 bek nungta lai ding hi cih ong hi mai hi.\nSiavuanten genna ah\n1) Gilpi ki at nawn se loin ahi thei bangin zatui zaha kibawl leng a tam pen kha 6 kim bang nungta thei lai ding hi. Ahi zongin a gilpi bawk mang khin ta ahih manin a kam tawh bangmah ne thei nawn lo ding hi.\n2) Ki at veve lel ni na cih uhleh i at sung mah in si suak thei ding hi. Cidam in khua a phawkkik leh zong kha bangzah sung ong nuntakpih zo ding cih bangmah kigen thei lo hi. Ni khat ni nih sung bek zong hi thei, kha li kha nga sung zong hi thei ding hi. Sum tampi bei ding hi. Ahi zongin a nuntak sungin an le tui tawmtawm in ne thei kik ding hi, ci in khentat ding thu nih ong gen hi.\nSiavuante gen bang lian in ka nu kiang ka gen siang ngam kei uhi. A lungsim lel in a zawm lawh ziau ding ka lau uhi. Ni khat ni nih, nai khat nai nih sung bekbek a nuntakna a kisot to zo kei zongin a kiam beh lohna ding bekbek ka lunggulh ta uhi.\nZato kilah sim ka nu ong dot zel thu pen siavuanten bangci gen hiam, damkik zo in teh a ci hiam cih ahi hi. Tua banah a gen zel thu in, cidam in ka tute kem nuam ing, tua khit teh maino le anzoteh buhcim ka kham in hawp dada nuam ing, Hai min ka kham in ne nuam mahmah ing ci thei zel hi.\nKa unau teng un ka kikupkup uh ciangun, a dam zo lo ding veve kha 6 sung bangmah ne thei lo dawn thei lo sa in ong nuntakpih sangin a nuntak tantan a duh peuhpeuh kam khat kam nih bekbek ne thei zawleh amah zong a lungkimzaw khai in teh ei zong I lungkim zaw in teh ci in ki at ding ka khentat uh hi.\nKi at khit ciangin Pasian hehpihna tawh ka nu in kha 11 sung ong nuntakpih lai in a duh bangbang tawmtawm in ong ne thei kik takpi hi. Ka duh hih hi cih a gen theih nak leh a gen bangbang ka hanciam pah uhi. U le nau, khua le tui, veng le pam hanciam pihna tawh a gen peuhpeuh ka pia zo phial takpi uhi.\nA gen peuhpeuh a duh hunhun in nek theih ding ka hanciam vanvan uhi. Kawlpi pan Tedim ah singgah pua in keikia cycle tawh ka zan ciah hun tam mahmah hi. Ka nu nek ding hi cih ngaihsun kawmin khitui luang ningniang in guahzu mekai nuai ah ka pai hun tam mahmah hi. Khitui luangluang sa mah in inn ka tun ding ngah lah in ka tai vangvang den hi. Ka singgah puakte kam khat kam nih khawng bek a nek hangin lim si e, lungdam mahmah ei ong ci den hi.\nKa Nu in a duh khat peuh a nektheih kikna dingin neilo sasa, lem lo sasa mah in sum le pai tha le ngal tampi bei in ka hanciam uh a, a duh te a nek theihkik ciangin zong tha neih zah in ka hanciam leuleu uhi. Ahi zongin 2014 kum bei zo loin ka nu ading na khat peuhpeuh hamciam theihna ding hun manpha a nei nawnlo ka hi ta uhi.\nNu le pate’duh le deihte I piak theih hun pen tate ading hun manpha pen hi cih ka tel semsem a, ahi zongin tua hun manpha in sun nilim bangin I phawkloh kalin ong taisan ziau thei gige ahih lam zong ka phawk sansan hi. Lian Tuang\nPrevious: Zomi khatin “Kei hileng zong Tedim District piakei ning” ci ei ~ Dr. Dongno\nNext: Coronavirus na ngahphial zongin nasi keiding hi ~ Khawm Pau